## 聖經析義

天主降生一千八百六十五年

同治歲次乙丑秋季 鐫

纂輯 掌院修士 固利爾乙

參訂 長白隆 源雲溪

校對 神子 瑪利爾亞 尼伊克他 摩伊些乙

## 聖經析義序

竊謂教理載於聖經讀經不澈則奉教祇屬虛名經文涵夫妙義識義未眞則繹經殊違實理故先聖神師於新遺詔聖經無論一事一辭一義必精求考覈使其無疑卽其人其地其時且博引推勘歸於至當於微言皆鈎提極力彰明於支字亦反覆詳加辯論誠恐義不衷諸至是弗能上契帝心詞或涉乎游移將至旁趨岐路降生後幾二千載中著述何啻汗牛充棟第書皆洋字中華未能盡悉余旣譯新遺詔畢復念華友雖克知經文之大致仍虞未獲經義之確解乃謹遵神師訓詰條分縷晰纂譯斯冊以爲講義模範名之日析義庶使後人有所遵循不至爲異說所惑實于聖經稍有裨益但詞旨簡約原爲教友易識疎畧誠所不免倘後賢能推廣詳明以補余所未逮是更余之厚幸已譯成付之剞劂特述其梗概弁諸簡端

## 新遣詔全經析義

### 總論

天主造人、原為其常享永福奈犯誡故、失其享福、基天主仁慈、仍願復其享福舊基、許降救世者、俾贖人罪、並示以誡諭、教人遵守、初人懐所許、尚能守敎理時、主藉彼良心導之、惜人日敗壤、蔽良善本心、主憫之、特藉諸先知聖人、傳錄諭旨、致人遵行、毋忘以救世者贖罪恩、迨救世者降生、親傅諭訓、並託宗徒傳宣、更藉諸聖講誨、第恐人忘主傳訓之敎理、及宗徒之訓誨、命宗徒筆之於書、其口授者、降生前後均稱為聖傅、而其紀於書者、降生前稱古遺詔、降生後稱新遺詔、

間 聖經全部名新遺詔、何義、

答 遺者畱也、詔者告也、遺詔者上命傳畱、教導贊勉之言、使後人遵守、不致違悞之稱、聖經稱遺詔者、蓋主託伊被選之徒、傳畱其諭旨、教導贊勉、使我儕欽崇主而得救贖、不致誤於歧途、宗徒於降生後、為我儕所畱聖經、稱新詔者、因天主於降生前、曾託先知聖人、屢訓導使人詳悉其旨、凡諸先知所畱各書、亦稱遺詔、是以降生前所畱各經、為古遺詔、而降生後所畱聖經、稱新遺詔、然以此名經、非出人臆說、乃憶主機密筵時、指聖爵親謂、此乃我新遺詔血云云、詳瑪特斐二十六章二十八、魯喀二十二章二十、适凌爾福後三章六、

衆特法主此旨、凡主旨皆稱新遺詔、至何人剏此名、未詳、惟確知宗徒時、於聖經卽有此稱、足見此稱、皆出主旨、

問 新遺詔各書皆稱經、何義、

答 經者、道之常、如徑路、無所不通、可常用也、新遺詔各書稱經者、指其書辭義、古今不能更易、毫無歧舛、爲人所宜遵循者也、蓋宗徒藉主賜聖神力、宣示主旨、為人得救贖、凡出於人聰明才智者、閒有闕謬、出於主者、萬無闕謬、故其書係涵主旨、理宜以經稱、

問 憑何知紀載新遺詔全經、悉藉聖神黙示、非由人臆說、

答 其據有三、一、憑宗徒自言、非恃人才智、乃藉主黙示、二、察宗徒於聖經所言之理、覈以其人、知非由伊智慧、三、觀於後效、知非出於人才力、其一、察諸宗徒皆自謂係由主遣、詳适凌爾福前一章一、又十七、撇特爾前一章一、且所傅之理、悉由天主以聖神默啟、詳适凌爾福前二章六至十、然宗徒等非欺罔之人、因欺罔者皆心有貪私、而觀宗徒、則毫無此、况因言受苦難、甚至致命、此非獨欺罔者不能、卽誠實中亦罕見、宗徒非僅不欺罔、而於主所示、亦無誤會意處、其以主諸蹟示人、非循虛誕飾辭、乃目擊其威榮、親聞聲自天發、詳撇特爾後一章十六至十八、至有探視手足始信者、其謹愼為何如、詳伊望二十章三十五至二十八、是以宗徒之言可信、因非第託空言、且兼行諸奇蹟證之、俾人信、其二、察宗徒所言之理、何等深切、卽博學者亦弗能及、而宗徒率多直僕未學、此理由何得、儻非藉主啟牖、何從得此明悟、其三、天下不少聰明才智士、其言行踰時多歸棄沒、古今事理、非為人所愛敬、不能保守弗失、至宗徒所誨、皆節制時人、久為世所厭惡、常思翦滅者、然至今歴有年所、終弗能冺、且尊卑貴賤、罔不珍䕶遵守、若出於人才力、何能致此、

問 何宗徒遺何經、

答 宗徒瑪特斐、先爲税吏者、遺福音經一、宗徒伊望遺福音經一、公書三、黙示錄一、宗徒撇特爾、遺公書二、宗徒伊屋達遺公書一、此四人係列十二宗徒者、宗徒葩韋勒遣私書十四、此宗徒未列十二位中、乃主升天後、爲傳教異邦、親選之、聖敎會念其鴻功、位之與十二宗徒無異、詳戛拉提亞二章七、行實九章十五、又十三章二、适凌爾福後十二章二至六、襄助宗徒者二人、一魯喀遺福音經一、宗徒行實一、一瑪爾克遺福音經一、據聖傅云、此二人所紀福音經、瑪爾克由撇特爾口授、魯喀由葩韋勒親傳、以此、古時有以瑪爾克所紀福音經、稱撇特爾 魯喀所紀福音經、稱葩韋勒者、且葩韋勒常於書札言、依我所傳福音、此言卽指魯喀所紀福音經、詳戛拉提亞一章八、提摩斐後二章八、羅爾瑪二章十六适凌爾福前十五章一、莎倫前一章五、主兄亞适烏遺公書一、此二十七册、俱稱聖經、列首品、為人當信從者、聖金口伊望謂人必遵此聖經之理行、無論死而復活之人、或天所神、所傳理異此者、均不可信、因此二十七冊所言之理、乃凡復活及天神之主所諭、萬無差謬、又於他處云、此二十七經、較人目光明徹、决無誤、

問 人於各書、何所據識其為經、

答 識其為經、乃衆教會公議、是以二十七經中、無一溷入者、各教會得宗徒書、俱傳示各處、俟公會聚議時、擇有眞實證據者、乃能列入聖經、故中有數冊、直踰降生二三百年後、得悉眞切、始行烈列入、乃古人謹愼之至、慮有偽託主旨者、欲識經、毋恃己才智、當請教聖教會自如、

問 聖教會識此二十七册爲聖經、係何據知之、

答 據聖傳云、降生百年末、福音經本頗多、而詞理多不相符、敎衆欲䕶守眞本乃集衆書、請正於宗徒伊望伊鑒定瑪特斐 瑪爾克 魯喀所著三冊、爲福音經眞本、且此三經中所闕畧者、更著一冊補之、宗徒撇特爾後書、謂以主恆忍、宜爲我儕得救方、如我可爱弟葩韋勒賴所赋睿智、亦曾書達爾、蓋彼諸書、乘閒亦言此理、中且有難明處、而學弗思信弗篤者、特反其意、亦如反諸經、詳三章十五六、據此數語、確知凡葩韋勒於此書前所著者、皆可目爲經、亦有他宗徒於此時所紀者、皆宜稱爲經、據聖傅云、宗徒時、集諸經爲一部、析爲二帙、上帙稱福音經、下帙稱宗徒經、值堂課時循序誦之、繼宗徒之聖人神師講道時、常引宗徒各書、憑伊等講論、確知彼時已論定其爲經並有數人、集錄各書目傳畱、明言聖經全都、皆係何書、其中有數册、於降生二三百年内尚未列入聖經、然非疑之、實愼之、因未得實據、不敢濫入、時各處道途往來不易、故梗阻至若許時、迨得悉眞據、卽行列入、降生三百年末、聖經全部、無一冊闕、

問 紀載聖經、其先後次序若何、並在何地、

答 紀載聖經、其時先後、與所著地、詳敘如左、

一、瑪特斐福音經、降生後四十一年、升天後八年、在耶魯爾薩利木著、

二、瑪爾克福音經、降生後四十五年、升天後十二年、在羅爾瑪著、

三、斐薩羅尼喀前書、降生後五十二年、升天後十九年、在适凌爾福著、

四、斐薩羅尼喀後書、降生後五十三年、升天後二十年在适凌爾福著、

五、魯喀福音經、降生後五十五年、升天後二十二年、在阿哈伊亞著、

六、撇特爾前公書、降生後五十六年、升天後二十三年、在羅爾瑪著、

七、适凌爾福前書、降生後五十六年、升天後二十三年、在耶斐斯著、

八、羅爾瑪書、降生後五十七年、升天後二十四年、在适凌爾福著、

九、适凌爾福後書、降生後五十七年、升天後二十四年、在肥利批著、

十、戛拉提亞書、降生後五十七年、升天後二十四年、在耶斐斯著、

十一、亞适烏公書、降生後六十年、升天後二十七年、在耶魯爾薩利木著、

十二、宗徒行實、

十三、耶斐斯書、

十四、肥利批書、

十五、适羅斯書、以上四經、俱係降生後六十二年、升天後二十九年、在羅爾瑪著、

十六、肥利孟書、

十七、耶烏雷爾書、以上二書、俱降生後六十三年、升天後三十年、在羅爾瑪著、

十八、提摩斐前書、降生後六十五年、升天後三十二年、在瑪耶克多尼亞、勞底伊克亞著、

十九、提特書、降生後六十五年、升天後三十二年、在尼适坡利著、

二十、提摩斐後書、

二十一、撇特爾後公書、以上二書、俱降生後六十七年、升天後三十四年、在羅爾瑪著、

二十二、伊屋達公書、降生後九十年、升天後五十七年、所著地未詳、

二十三、黙示錄、降生後九十六年、升天後六十三年、在葩特摩斯島著、

二十四、伊望福音經、

二十五、伊望第一公書、

二十六、伊望第二公書、

二十七、伊望第三公書、以上四經、約俱降生後百年、升天後六十七年前後、在耶斐斯著、

問 今所用聖經冊本、憑何知為宗徒眞本、毫無殘闕舛誤、

答 觀古人所傳書目、覈以今書、皆相符、據此知各經並無闕遺、且察古聖人所遺各經章句註解、覈以今書、確知其用之本、與今無異、不獨書冊不闕、並文字亦無誤、惟其時無刻印法、書皆鈔錄、不能無差別、然所異者、亦祗助語詞、閒有易換、而義理仍相同、且凡有差別、皆一一記於篇尾、備考覈、

問 主諭宗徒等、紀諸聖經、所為伊何、

答 其故有三、一、爲以聖三切理、並託主救世之道、用定準詞意傳衆、二、爲主在世時、訓衆之所言行、並宗徒傅教之講論、䕶存不失、至今聆受其書、猶與主及宗徒當日親授無異、儻弗筆於書其敎理大義、雖能保存、而詞章精詳、易致舛誤、三、爲凡願得救贖者、藉聖經能啟牖、賴伊伊穌斯、而得救、是故古聖念聖經此功效、以聖經爲天主遺衆之信札、如子遠離迷途、厥父知其危殆、遺信示便途使易歸、又念人觀聖經、克沾聖寵治靈疾、因以聖經爲良方、聖金口伊望云、爾覺有疾、或往就葩韋勒診視、或請瑪特斐、或遣人延伊望、請教伊等、爾疾何以治之、伊等未死尚在、至今能言、决不隱秘云、

問 紀新遺詔各原本、用何國語文

答 新遺詔諸經、皆用格列爾齊亞語文、因時格列爾齊亞語文、天下通曉據聖伊利爾内云、惟瑪特斐福音經、乃用伊屋曡亞語文、然此原本、宗徒時久已不用、已譯為格列爾齊亞語文、各處會堂通行、當知用格列爾齊亞語文、不求虛浮修飾、宗徒葩韋勒明言、主命傅福音、非憑巧言、恐輕合利爾斯托斯聖架、詳适凌爾福前一章十七、且所傳所語、非在人才智巧言、乃在聖神良能彰顯、特為爾信不以人才智、惟以天主鴻能為基、詳适凌爾福前二章四五、聖伊西多爾乃撒鲁西亞人、伊謂聖經傅予教衆眞實理、皆簡明為不獨有文學者、卽愚魯婦孺亦皆易識、

問 新遺詔聖經、共分幾類、

答 新遺詔聖經、自古堂中分為二、福音經一、宗徒經一、可見聖敎會、自古於新遺詔中、別析福音經四册尊為新遺詔根源、堂中誦經次序、卽遵此例、至塾中書經、為易明曉、判為四類、有誡諭者、卽福音經四册有紀事者、卽宗徒行實、有講道者、卽宗徒公私書二十一札、有預言者、卽黙示錄、

問 欲明聖經理、不致舛誤、當以何爲要、

答 宗徒撇特爾云、從無臆說之預言、乃天主之聖人、感於聖神而言、故宜知聖經預言、非人才所能解、詳後書一章二十二十一、人欲明聖經理者、切毋僅恃己才學智慧、恐致舛誤、蓋天主藉聖神、以其旨託宗徒傳於敎衆、復託諸聖、詳解聖經道理、欲明經而不致誤、當詳察諸聖所遺聖經訓解、古今博學者、皆不敢不遵此訓解、其不愼而恃才者、多致陷異端、自害其靈爾欲明聖經正義、當遵此理、切毋徒閱聖經詞華為消遣、常詳察其中眞實切理、且不第詳明其理、更當以其訓示道理日日持守遵循、聖經如常生籽粒、欲得常生者、须以其種種於心田、當以行實培養之、使其萌生滋長、聖修士瑪爾克曾言、閱聖經、當以純潔明悟、而欲明其理、则當以行實、其得理多寡、必依持守之量、閱聖經、當存念主將來審判、卽依此理審判、現在其從與違、主聽人自行、為從違由人心、而從命卽可稱功、審判時、則各依其所從違而以享常生、與受永苦判之人當懷念主賜誡命、非僅遺人孑立、乃許常舆人偕、且屬人託其名、無論何求必成、所以遇聖經有難明處、或明其理而不能行、當祈主賜助、主必啟其明悟、予以遵循法、

### 瑪特斐福音經析義

問 福音經第一冊何人紀、

答 聖教會自古來、堅信福音經第一册係瑪特斐紀、

問 瑪特斐非一、所指為誰、

答 伊先為税吏官、那匝列爾特城本族人、阿勒斐子、亞适烏弟、他福音經稱伊為阿勒斐子列微、伊自名瑪特斐、主離喀撇爾那屋木過瑪特斐所司稅關時、曾謂之曰從我、瑪特斐宴主後、遂舍一切從主、後得入宗徒列、主升天後經八年、瑪特斐傳敎於福地本族人、衆宗徒散後、伊亦赴他處傳教、至瑪耶克多尼亞 耶肥沃批亞 撇爾西亞其餘所至地、所行事、今多失傅未詳、據聖伊坡利特云、瑪特斐在葩爾肥亞國伊耶拉爾坡利城、於降生六十載、被石擊致命、聖軀現供奉涅阿坡利國薩列爾諾城堂中、卽此瑪特斐、

問 瑪特斐紀福音經係何時、

答 古諸奉敎學士、皆言瑪特斐紀福音經時、較諸宗徒在先、其年月確期仍無定、然約在主升天後八年內、降生後四十一二年閒、

問 伊紀福音經在何處、

答 據聖伊利爾内、及聖伊坡利特云、伊紀載在耶魯爾薩利木蓋伊口傅福音經、先在斯地、况古所遺瑪特斐經本、簽上所著地名、亦係此處、

問 伊迫何事述此經、

答 據聖耶批發尼乙云、瑪特斐述福音經係奉諸宗徒命、又據耶烏些微乙云、聖宗徒瑪特斐欲赴他方傳敎、自願述此經遺本處奉敎人、使弗忘伊所傳、又據聖金口云、宗徒瑪特斐臨行時本處人懇伊紀其口傳之語相遺、此三據、似皆可信、蓋宗徒臨行、因本處人相懇、又奉諸宗徒命、己亦願述此經相遺、使衆得靈益、

問 其述此經何為、

答 詳觀其書、卽知其確意、乃解古衆先知預言、俱應於伊伊穌斯、卽衆所稱木工伊沃西福子、特明證其為合利爾斯托斯救世主、緣此章首、卽歴載伊伊穌斯譜系、使知其係達微德裔、並常引古衆先知預言爲確證、

問 其經所涵何事、

答 瑪特斐所紀福音經、内述伊伊穌斯初生、及幼時事、並備辦救贖功一切諸蹟、且歴載其所言所行、至終時之况如何、如是、則此册當析四端、其一、紀主譜系、誕於微福列耶木、東方博士來謁、逃於耶伊格撇特囘寓那匝列爾特等事、詳瑪特斐第一第二章、其二、紀前驅伊望訓衆、伊伊穌斯領洗於伊沃爾當河、野居歷被魔試等事、詳第三章第四章一至十、其三、紀伊伊穌斯訓衆行奇蹟、其言行、如何感動人心等事、詳第四章十一至二十章十六、其四、紀主臨難數日前事、述其榮入耶魯爾薩利木、在堂訓衆、證斥、預言斯城頹圯、及斯世之終、並諭宗徒靜俟此時、如何自守、免致陷害、且遺將來公審判式、預言己臨葩斯哈時被賣、立聖體機密儀程、受難被釘刑架、死瘞而復活、遣諸徒四方傳教、許信己人至永世相偕弗離、詳二十章十七至二十八章二十、其記此數端大義、為明證伊伊穌斯乃衆以爲木工伊沃西福子、實為合利爾斯托斯、卽古衆先知預言者、

問 紀此經、用何國語文、

答 據聖教會古博學神師云、瑪特斐紀此經、用伊屋曡亞語文、降生二百年末、掌書院盤騰赴英底亞傅敎時、得見此經、係伊屋曡亞語文、據本處人云、此經乃聖徒瓦爾佛羅梅攜來者、學士耶羅爾尼木、係降生五百年人、伊云於致命學士旁肥勒、耶克薩利爾亞城藏書室内、曾見此經、其語文係伊屋曡亞、然伊屋曡亞經本、堂中歷久未用、凡祈禱講道時、所誦俱用格列爾齊亞經本、此經本不知確為何人所譯、有謂主兄亞适鳥、有謂宗徒伊望、又有謂宗徒魯喀、或葩韋勒者、今實未詳、大約不越此數人、

### 瑪爾克福音經析義

問 福音經第二册何人紀、

答 據學士耶羅爾尼木云、紀福音經第二册、係門徒瑪爾克伊乃本族人、列微支派、生於伊克列爾那伊喀有謂其為宗徒撇特爾甥者、瑪爾克雖係伊屋曡亞本族、其名係羅爾瑪語大約伊往伊他利亞傳教時、循本地風俗所易、原名瑪爾多黑據宗徒伊望云、主昔論聖體切理訓衆時、相隨門徒多有不喜此論、而他適流散、據聖耶批發尼乙云、瑪爾克亦在其中、嗣宗徒勸其攺悔領冼、以此撇特爾稱瑪爾克爲己子、詳撇特爾前五章十三、據古語傅此瑪爾克為阿列克桑德利爾亞城主教、並立此方著名學堂、據耶羅爾尼木云、聖瑪爾克逝世在涅隆爾八年、卽降生六十三年、瘞於阿列克桑德利爾亞值復活赡禮時、本處外教人、不喜聖人證斥其非、乃拘繫拽於通衢游行至終、迨降生八百二十餘年、聖軀移於韋涅豈亞迄今供奉莊嚴聖堂、

問 瑪爾克紀、此經遺何人、且在何地、

答 據古籍皆云、聖瑪爾克述此經、在羅爾瑪城、遺本處奉教人、係宗徒撇特爾門徒者、撇特爾欲赴他處傳教時、本城人懇聖瑪爾克畧述撇特爾口傳主言行諸蹟、伊允而紀此經、以此、一切伊屋曡亞规模風俗、書内備詳釋、並稱官名等、皆依羅爾瑪語、詳七章二四、八章十一、十一章十三、十二章二十四、十五章三十九又四十四五、

問 紀此經係何時、

答 詳審前言卽易曉、所述之時、不能在撇特爾未至羅爾瑪前、亦不在撇特爾將致命後、據宗徒行實詳十二章四至十二十三云、宗徒撇特爾離耶魯爾薩利木往羅爾瑪時、不能在伊羅爾德 阿格利爾葩未死先、因曾為伊羅爾德所囚、其期確在主升天後十二年、卽降生四十五年、可見此經、約在降生四十五六年閒所著、諸博學神師、亦同謂其為主升天後士五年閒所紀、

問 紀此經用何國語文、

答 古來博學神師所思皆同、以為福音經第一册用伊屋曡亞語文、其他經本、皆用格列爾齊亞國語文、第今西教宗博學士、皆謂此經為羅爾瑪人述、必遵羅爾瑪語文、其格列爾齊亞經本、亦係瑪爾克自譯、伊等止論、原無足重輕、存而不論可也、乃爲彼不解兩國語文者、免致受惑、故我等應明言之、使識兩國語文人、見此不言而喩、知羅爾瑪經本、係依格列爾齊亞經本譯出、且譯本多未妥確、明顯其不達格列爾齊亞文義、

問 瑪爾克乃門徒、非如宗徒常隨主、親見親聞其所紀諸事、果皆足據否、

答 聖瑪爾克與主同時、凡言行多有親見親聞、且所述非憑己臆度、皆衆人聞自宗徒撇特爾口授、况撇特爾於此經著成時、親鑒定、以此古時所傳第二册經本、多有謂屬撇特爾者、

問 其述此經、係何所迫、並所涵何事、

答 聖瑪爾克傳主行述、祗紀其辦救贖等事、卽始自領洗、訖復活升天、其經於訓衆講道事畧、於行奇蹟事詳、特爲明證伊伊穌斯合利爾斯托斯爲眞主宰、凡有形無形物、皆随主意措置、此意詳審伊經本所紀益顯、卽畧述前驅伊望訓衆、及主領洗、卽繼述伊伊穌斯野居、歴被魔試後、天神事之為主、詳瑪爾克一章一至十五、伊伊穌斯為眞主、伊特以已行實爲證、伊伊穌斯祗一言、西孟 昂德雷爾卽舍一切從之、詳一章十六至二十二、亦祗一言、魔卽遠遁、詳一章二十三至二十八、西孟岳母病熱、主祗一執其手病卽除、詳一章二十九至三十一此特挈其大綱、其他似此簡易之醫疾驅魔事甚多、率類此詳一章三十二至三十九、手撫癩卽除、命癱者起卽起、且負床去、詳一章四十至二章十二因主起癱時、曾稱赦罪語、繼宴税吏家、與罪人共筵、又於穌博他愈手枯者、以此發利爾些乙學士等不悅、以其為人而僭天主權、謀欲殺之、為衆不悅服主、聲言主所行奇蹟、係藉魔力、詳二章十三至三章十二又二十至二十九此類情景、主皆以爲小節、不置不顧、乃於恆隨之衆、選十二徒、予傳教醫疾驅魔權、明證其為隨意以權授人之主、詳三章十三至十九又三十至三十五此後、詳主行實、及播衆之言、聖瑪爾克措詞雖簡、而明顯主全能全知、及聖智慧、並衆愛慕主何其切、發利爾些乙等嫉恨、渐謀辱害何其甚、詳四章一至十章三十一主預知所受難、係何時何状、仍不顧、甘赴耶魯爾薩利木並詳告宗徒、以己在此境受害死而必復活、詳十章三十二至三十四並詳述其榮入耶魯爾薩利木於聖堂逐淨囂穢、驅其不恭聖所者、因益觸發利爾些乙等怒、詳十章三十五至十一章三十三及以萄園丁撃僕殺子事相諷喻、證斥其陰謀、而發利爾些乙等遂設機謀、以難答語詰問、思羅以言而治罪、詳十二章一至三十一主於答難對語、致伊等詞窮、詳十二章三十二至三十七嗣主預言堂城頹圯、及信随之人以後景況、並世末時何如、詳十二章三十八至十三章十七瑪爾克繼述主在西孟家、蒙婦傅油、致啟伊屋達貪心、與司祭首等議賣主、主立聖體機密、預言撇特爾背己、在園祈禱、以己付捕者、宗徒流散等蹟、及捕者拽至會署、主對司祭首、明證己為合利爾斯托斯救世者、此證、伊等弗信、並以為僭議定解主至批拉特處、求其置刑詳十四章一至六十五時撇特爾果三背主、詳十四章六十六至七十二平旦解至官廨、蒙批拉特允置重刑、兵役頻戲辱之、釘於刑架、所有行路觀望者、附和譏刺者多、同釘盜亦誚之、而主當終時、災象何其怪異、致守架百夫長見此、稱被刑伊伊穌斯實天主子、詳十五章一至三十九是日暮、伊沃西福葬以榮禮、詳十五章四十至四十七逾穌博他平旦、攜香液女至墓、欲傅油、而天神顯示謂之曰、新受刑那作雷爾 伊伊穌斯已復活、详十六章一至八主復活後、先顯於瑪利爾亞瑪格達利那、及赴村二徒、後顯於十一徒共食時、命伊等分往天下傳敎、予行奇蹟權力、己乃升天、宗徒各方傳敎、蒙主助佑、多著奇蹟、詳十六章九至二十可見聖瑪爾克紀此經、係明證伊伊穌斯實爲預許之救世者、全能主宰、特為奉敎者覩此、易憶其前口傳耳聞之道、

### 魯喀福音經析義

問 福音經第三冊何人記、

答 據古傳經本、卷首皆著爲魯喀紀、

問 此魯喀伊誰、

答 據耶烏些微乙及耶羅爾尼木等云、此魯喀乃西利爾亞之安提沃伊合亞城人、此城舊爲才藝著名處、聖魯喀係學業精成者、宗徒葩韋勒稱其為醫士詳适羅斯四章十四耶羅爾尼木稱其善屬文、古傳謂其善繪事、曾畫撇特爾 葩韋勒二宗徒像各一、及聖母像三、聖母像現存者二、俱在本國、其一在斯摩冷斯克城、一在摩斯克瓦城聖堂供奉、據沃利爾賡云、當伊時、稱魯喀為葩韋勒戚、於致羅爾瑪書、詳十六章二十一易名劉豈乙、有謂其係七十門徒内者、惟伊特紀主揀選七十徒事、有謂主復活後、往村遇二徒、其一卽魯喀、宗徒行實經、魯喀謂已隨宗徒葩韋勒、自特羅爾阿達赴瑪耶克多尼亚、詳行實十六章十可見魯喀或始於安提沃伊合亞或特羅爾阿達、為葩韋勒伴侣、自此降生五十一年或五十二年時、魯喀與葩韋勒相守弗離、往瑪耶克多尼亚、旋耶魯爾薩利木、復至羅爾瑪、聽耶克薩爾審、葩韋勒初被囚、魯喀相從、詳适羅斯四章十四又肥利孟二十四、二次被囚、魯喀係勤學熱愛之徒、仍相隨、詳提摩斐後四章十、惜紀宗徒行實後、魯喀事實未詳、知之不確、據聖耶批發尼乙云、聖魯喀傳福音道、歷達勒瑪提亞、戛勒利亞、伊他利亞、瑪耶克多尼亞諸地、據聖伊坡利特云、聖魯喀被釘刑架、在撇羅坡涅斯有謂其與宗徒葩韋勒同致命者、又有謂其降生七十年間、伊壽已八十有四、致命於阿哈伊亞、此四論均可信、意惟末說較長、因其聖軀現供奉皇城、與宗徒昂德雷爾聖軀、同移自阿哈伊亞、事在匡斯唐豈乙十二年、

問 此經何時所紀

答 聖魯喀紀此經、未知其確時、據古博學神師皆云、聖魯喀紀此經、在瑪特斐 瑪爾克後、若适凌爾福後書詳八章十八所謂傳福音在諸教會中有今聞者、其人卽魯喀、則伊所紀經本、必在此先、所以古傳經本、卷首多有標其爲降生四十五年所紀、此說可信、因适凌爾福後書、乃降生五十七年時寄、緬想聖魯喀所紀經、依宗徒葩韋勒口傳、而魯喀從葩韋勒、自降生五十一年始、則紀此經不能在降生五十一年前、亦不能在降生五十七年後、大約在降生五十五年間、

問 紀此經在何處、

答 據學士耶羅爾尼木云、聖魯喀紀此經、在阿哈伊亞及韋沃提亞交界、此說可信、因聖魯喀從宗徒葩韋勒、約降生五十四年内寓其地、

問 伊迫何事述此經、

答 聖魯喀福音經詳一章一至四自云、因有多人、以我儕共知之事、已筆於書、乃全本其自始親見親奉聖言者、授我儕、今我亦加叅互考證、次第書之、達斐沃肥勒部堂閣下欲爾深知所學確據、可見聖魯喀因其時以書傳主行實者、多未妥、故伊思使奉敎人得眞傳、乃加叅互考證、次第書之、其未妥之書雖未知確指何書何人、大約當時異端之流、詳肥利批一章十五至十七

問 伊紀此經遺何人、

答 聖魯喀自謂達斐沃肥勒、然伊爲何人未詳、考經中尊稱語、並其書、於伊屋曡亞風俗地土、皆詳加註釋、而於羅爾瑪事、則簡捷不加註釋、詳魯喀一章八、二十四章十三、行實一章十二、二十八章十二十三十五可見其人、諒必係羅爾瑪顯宦、為總督職、又必係奉敎人、因魯喀紀經遺之、自云、欲使彼斐沃肥勒、知所學確據、

問 經品居何等、

答 聖魯喀所著經有二、其一福音、一宗徒行實、自古來人皆信之、尊爲首品、蓋魯喀雖未列於十二宗徒、然亦係七十徒中人、常随主、凡事親見親聞、亦會滿被聖神、卽此數端、已足傳信、况伊恆隨宗徒

葩韋勒、所紀皆親聞其口授、詳魯喀二十二章十又二十符合适凌爾福前十一章二十三至二十五魯喀二十四章三十四符合适凌爾福前十五章五以此葩韋勒每以魯喀所紀經、稱爲己傳者、詳羅爾瑪二章十六戛拉提亞一章八提摩斐後二章八适凌爾福前十五章十一莎倫前一章五

問 其經所涵何事、

答 魯喀所紀經、當分五端、其一、紀前驅伊望、及主誕生、皆依預言、並主幼時事、詳魯喀一章至二章五十二其二、紀爲人備辦救贖功等事、詳三章一至四章十三其三、紀在戛利列亞所行諸事、詳四章十四至九章五十其四、紀主赴耶魯爾薩利木、所言所行等事、詳九章五十一至十九章四十六其五、紀在耶魯爾薩利木所爲所成、被難死、復活升天等蹟、詳十九章四十七至二十四章五十三此五端内、各明顯伊伊穌斯合利爾斯托斯、係眞救世主、蓋經自小序後、聖魯喀卽述天神預言匝哈利爾亞將得子、實爲救世主前驅、聖母領報、往見其戚耶利薩韋他、前驅誕生、其父卽爲伊預言諧蹟、詳一章一至八十此後、因報名登籍、聖母赴微福列耶木、寓巖穴、臨產期、斯時主於此地誕生、地極僻陋、人以為不堪、而天神顯賀、詳二章一至二十生八日受割禮、名為伊伊穌斯、四十日復進堂、聖西哶翁及昂那、對衆宣言、此嬰係救世主、嗣主漸長、隨二親寓那匝列爾特、不顯其為何如人、惟年十有二時、隨親赴耶魯爾薩利木慶賀、在堂聽聞於學師時、致衆奇其頴悟應對、詳二章二十一至五十二其二端內、聖魯喀述提韋利爾乙十五年、此君於降生十四年登位崩於降生三十七年匝哈利爾亞子伊望、顯居曠野、備衆迎救世主、又因衆擬伊望為救世者、伊特明宣己未前驅、及主從伊望領洗、天開聖神降臨、且有聲云、爾乃我愛子、又序其譜系、皆明顯其為天主子、救世眞主、野居魔試後、主旋居戛利列亞始訓衆於會堂、其聲名洋溢、詳三章一至四章十三其三端內、述其於那匝列爾特會堂、以伊薩伊亞預言、明證己卽先知所稱救世者、衆以爲然、且奇其口出嘉言、因主證斥其不信、致衆怒謀害之、詳四章十四至三十其於他處、率多類此、皆喜其講道行奇蹟及訓使攺悔、則不悅服、且謀害之、然主全能明顯、至不屬門下者、因其名亦能驅魔、詳四章三十一至九章五十其四端内、述迨主見奪於世期將至、伊决往耶魯爾薩利木紀其行程閒所言所行諸事、皆明證其全能全知、均能堅衆心、反至益觸發利爾些乙學士等嫉恨、及主乘驢榮入耶魯爾薩利木逐淨堂院囂穢、伊輩愈怒、詳九章五十一至十九章四十八其五端內、述學士等就主問難、憑何權理堂事、主對衆以萄園喩、明斥其詭嫉、直言已為建堂隅首石、凡欲陷此石者、適自損、迨司祭首等欲執之、而畏衆阻、因設納税之問難、欲羅以言、主答其所詰、致伊等受辱、不敢復問、詳二十章一至四十主惟訓衆、適有人延主視堂、主預言此至美且堅物、逾時將毀、晝在堂訓衆、暮往㝛靑果山、詳二十章四十一至二十一章三十八至葩斯哈瞻禮將臨、魔入伊屋達心、詣司祭首、設法賣主、機密晚筵後、主率諸宗徒赴靑果山、捕者跡至此執之、拽至司祭首院、此處撇特爾三背主、衆辱主、詰其果救世者否、迨主應承、伊輩弗信、擬死刑、詳二十二章一至七十一嗣聖魯喀詳述伊等如何解主至批拉特、擬死刑、繼釘刑架等事、二盗中其一如何譏誚、其一如何誠信、及如何日晦、並主大呼氣絕等蹟、詳二十三章一至四十九嗣伊沃西福請於批拉特葬主於己墓、攜香液女、如何誌墓處、備香液、逾穌博他期、復來傅主、詳二十三章五十至五十六越瞻禮日、昧爽、往墓所並未覓得聖軀、遇二天神與言主復活、聖女傳於愁宗徒、無信者、撇特爾赴墓、惟見殮衣、詳二十四章一至十二是日二門徒赴村、路遇主見、亟歸、欲語宗徒、甫入門、宗徒卽告以主復活、已見予西孟、二徒亦自述所見、相語時、主親至、示以手足諸傷、對衆食、爲衆講一切指己預言、此後、率衆出城、至微發尼亞、舉手降福於衆、遂升天、宗徒喜甚、不離耶魯爾薩利木常讚美天主等蹟、詳二十四章十三至五十三

### 伊望福音經析義

問 福音經第四冊、皆知伊望紀、此伊望為誰

答 此伊望為十二宗徒之一、其父名捷韋曡乙、母名薩羅密亞乃聖母淨配伊沃西福女、居微福薩伊達素業漁、少與兄亞适烏被召從主、詳瑪特斐四章二十一十章二主易其名爲雷子、係預言其後訓衆能力、詳瑪爾克三章十七伊望於經中每不稱名、但謙云主所愛徒、詳伊望十三章二十三伊與兄亞适烏及撇特爾、主親信此三徒、倍於他、凡至重至要事、惟此三徒相随、如復活伊阿伊爾女主顯聖榮時事、又機密筵時、惟伊卧近主懷、主在刑架時、因信愛伊、乃以聖母託寄、伊望攜歸、侍養至終、聖母升天後、伊望離伊屋曡亞往阿濟亞、乃擇居耶斐斯、係其闊得地、謀理七教會、乃耶斐斯 斯密爾那撤爾戛木肥阿提拉爾 薩爾底斯 肥拉曡利肥亞 勞底伊克亞等處、多密齊洋為君時、禁滅聖教事起、徧覓奉教者、伊望被執、解至羅爾瑪卽降生九十五年時、彼處承審官、飲以毒藥、迨君見其未傷、命爇油於釜、擲伊望於釜中、亦未傷、因意其弗能死、發遣於葩特摩斯島、充當鑛役寓此時、適X一主日、感於神、得見黙示、預言聖教會景况、皆紀於黙示錄、及君多密齊洋崩、涅爾瓦繼位凡前被謫遣者盡釋囘、伊望亦得赦、仍旋耶斐斯、迨年踰期頤、葬於耶斐斯、聖教會、念其闡經理奧雅、諡爲闡聖三者、又於四生物環主位、取鷹像者、為其別號、察聖宗徒所遺諸經趣味、係闡發合利爾斯托斯之愛、據聖傳云、極老時不能多言、惟常稱吾子相愛一語、有人詢其何以惟稱此語、而弗及他、伊答以此語係主誠命、人能奉此語已足、

問 其迫何事而述此經、

答 據聖伊利爾內云、宗徒伊望在時、異端於主道訛傳者多、自詡盡知之一門、尤甚、至自謂較勝宗徒、其論救世主本性則云、無形無像、乃造萬物之衆性中之一、論其人性、則有謂質係虛像者、有謂人性係眞、與本性雖附麗、而不成一位者、伊望謫海島時、阿濟亞諸處主教司祭等、不能與異端敵、其時雖有前三福音經、奈祇紀降生後主講道行奇蹟諸事、並未載降生前主性源諸理、以此伊等不能持此三經闢異端、迨伊望歸、諸主敎等懇宗徒遺授確理、爲可以本此足闢異端、聖傳云、宗徒伊望旣察前三經、於公齋禱後、述此冊、內述主言行、非僅起降生後、而溯自無始永生、凡前三冊所未詳未備者、多補之、務明證人所稱木工伊沃西福及瑪利爾亞子、伊伊穌斯實為合利爾斯托斯、諸預言所許救世主、依其本性、係天主眞子、永在聖言、特使信者頼主名得常生、

問 紀此經確於何時何地、

答 察前言卽易知、宗徒伊望釋囘、在降生九十七年、仍居耶斐斯故此經明係降生九十八年後、在此城内所著、去此城不遠有山坡、其上有方院、今渐破朽、據聖傳云、伊望歸卽寓此紀福音經、

問 此經所涵何事、

答 宗徒伊望所紀第四冊福音經、大義如左、聖言、乃造萬物之主、更係人享福得光之根源、奈人識認未眞、詳伊望一章一至五此聖言非前驅伊望伊原祇奉天主命、爲聖言作證、此係伊伊穌斯、與吾儕同時同居者、為真合利爾斯托斯救世主、充滿恩寵眞實、誠如父獨一子之榮、詳一章六至十四此理明顯、憑前驅屢證、詳一章十五至十八又十九至二十八又二十九至三十四又三十五至三十七又三章二十五至三十六憑主所為、及所行奇蹟、所傳之敎、致衆承認其為合利爾斯托斯、詳一章三十八至二章二十五三章一至二十一憑伊伊穌斯訓解衆人、使識天主本性奧理、人得救贖機密、及伊自爲何如人、憑其行奇蹟、使衆知爲天主眞子、詳四章一至十七章二十六更憑其受難死復活、且多見予門徒、與之講解訓誨、詳十八章一至二十一章二十五憑上諸端理益顯、

### 斐薩羅尼喀前書析義

問 斐薩羅尼喀教會緣起、

答 斐薩羅尼喀土音呼為莎倫瑪耶克多尼亞大邑、居此城者、皆格列爾齊亞及羅爾瑪人、其伊屋曡亞人亦不少、城中有會堂、詳行實十七章一宗徒葩韋勒二次往傳教、約降生五十一年、愈負魔婢、被囚、旣脫獄、遂離肥利批、至斐薩羅尼喀、詳行實十六章十六至四十居此歴三穌博他、在堂訓誨、得本族數人、及外族虔敬者甚多、貴婦亦不少、皆篤信此道相從、詳行實十七章二至四聖教如此茂盛、遂致本族不信者嫉妒、乃招市井無賴、羣集為亂、偵知葩韋勒 西拉寓伊阿松家、往執之、不遇、卽曳伊阿松與數弟兄、誣其留匿違法人、呈送邑宰、官聞駭甚、迨廉得其情、乃釋之、門徒等慮禍未息、立勸葩韋勒 西拉離離此、卽於是夜往韋利爾亞詳行實十七章五至十本地人因覓宗徒不見、遂遷怒於畱居本處奉敎人、詳前書二章十四薩倫教會緣起如此、

問 迫何事著此朼、

答 宗徒在韋利爾亞聞莎倫奉教者於已去後被害、心不X欲旋其地堅定教衆不果行、詳前書二章十八乃遣提摩斐堅固衆心、詳前書三章一二提摩斐赴被事畢、歸見宗徒於适凌爾福詳行實十七章十四合十八章五言莎倫人雖遇橫逆、仍堅立不搖、詳前書三章六七又言莎倫教衆有數人仍未淨除未進教前舊習、又言莎倫人有悞以為已死者不復活、旣不及見主再來、意其卽弗能享常生、宗徒聞之、迫此三事、不忍漠視、乃立寄此札、為安慰苦難者、及訓導踰閑者、並詳晰其理、以釋愚昧者憂慮、言先我儕死者必先復活迎主、詳前書四章十五至十七宗徒寄彼處共二札、此係前札、

問 此前札著何地、何時、

答 察本書提摩斐旋報、宗徒卽寄此札、詳三章六據行實云、宗徒去阿肥尼至适凌爾福時、適提摩斐自瑪耶克多尼亞來、葩韋勒居适凌爾福一載有半、乃航海往西利爾亞、其在阿肥尼遣提摩斐時、乃降生五十一年、以此計之、此札確著於适凌爾福約降生五十二年末、因宗徒聞信後、知教衆宜急堅訓决弗遲延、依次論宗徒十四札、此爲最先、

問 此札所涵何事、

答 除尋常問候後、詳莎倫前一章一宗徒感謝主、為念伊衆信之效、爱之勞、望之純一不易、於主前、致予居瑪耶克多尼亞 阿哈伊亞信者爲模楷、因伊衆信愛望風聲、隨在播揚、至傳敎如何入其地、伊等如何棄邪、歸事永生眞實天主皆無庸宗徒煩言、詳一章二至十宗徒謂弟兄等自知、我昔於肥利批見辱後、如何傳福音於爾、毫無偏私詭謬、或貪婪要譽、詳二章一至六我居爾中謙厚、如乳嫗慈育、不獨願傳主福音、並捐己命亦可、夙夜操作、爲慮糜費爾、直效父之勵子一一勸誨、懇求所行、克對召爾享其國及榮之天主、詳二章七至十二爾曾聞我所訓誨、其承納洵與遵主諭無異、今爾成為效福地教會者、蓋爾受同族害、與福地人受本族害相同、詳二章十三至十六主安置我儕、使身遠心邇、我葩韋勒一再欲蒞爾處、奈薩他那阻止、詳二章十七至二十是故我不忍復待、遣提摩斐至爾、堅固爾於信、並體察爾、恐爲患難搖惑、特提醒爾、詳三章一至五今提摩斐旋報、以爾信堅立增長之嘉音、致我喜慰、願主佑護、並堅定爾心、致聖及純全無疵、於吾父天主前、詳三章六至十三惟勸求爾於我所受道、宜一一遵行戒離私慾、各守其體、在聖及尊重、詳四章一至八宜相悌愛、詳四章九十恬靜是悅、本分是圖、躬自操作、詳四章十一十二至巳死者、我儕堅信伊等必復活、且因主名慰爾、主再臨日、已死者復活後、較生存者先升空迎主其生存者、亦相繼乘雲迎主、僉與主永偕、詳四章十三至十八至主復臨期、弟兄自知、不可测度、詳五章一至五是故我儕宜警醒、毋懈怠相輔成德、詳五章六至十一爾宜敬訓誨爾、及宰治爾者、彼此相睦、見踰矩者相警、遇劣弱者相助時懐欣喜、祈禱無閒、願主使爾成聖於臨日、護全爾神靈體俾無一疵可摘、詳五章十二至廿四末宗致候、因主名今伊衆誦此書於衆弟兄前、詳五章二十五至二十八

### 斐薩羅尼喀後書析義

問 斐薩羅尼喀後札著於何時何地、

答 斐薩羅尼喀後札、與前札相聯、其後札語意、祗爲申晰前札理義、使其明確、詳前書四章十二至五章十一符對後書二章一至十七可見後札、仍著於适凌爾福、約降生五十二年末、或五十三年、據行實、詳十九章二十二謂宗徒離适凌爾福時、提摩斐已奉遣他往、久未相從、著後札時、篇首仍與提摩斐聯名致候、詳一章一

問 迫何事著此後札、

答 莎倫教衆得前札、其中語意、多有未盡明徹、而悞會意、宗徒所言主復來事、伊等意爲刻期卽有、痴望以待、遂竟置一切要務、日耽游閒、宗徒為慰藉衆心、並勸誨其專務本業、特述後札相寄、

問 後札所涵何事、

答 除篇首問候語、詳莎倫後一章一二宗徒感謝主、賜伊衆信漸滋長、相愛日增、堅忍於患難閒、因之鷹天國、詳一章三至五蓋於苦爾者報以苦、爾受苦者、則報以安、主公義、必如是行、詳一章六至十是故為爾禱主、望其成爾克當所蒙之召，詳一章十一二至所言主再臨、勸衆心毋軋輒驚擾、以爲主復臨日已至、蓋其前必有背信蹟、及沉淪子、自以爲主者先出、詳二章一至五此惡秘已萌、惟尚弗克成、迨惡違者見、藉薩他那力行妙用、自棄者皆爲所惑、主終怒必以辭氣撃之、斯末日乃至、詳二章六至十二宜謝主、賜我儕藉聖神之聖、信眞實之誠、弗受其誘而得救、詳二章十三四是故我儕宜堅立、固守所受敎理、詳二章十五願吾主寵愛、加慰藉於爾心、並堅爾於一切善言善行、詳二章十六七求弟兄為我儕代祈、俾主道流行、免我受違理者害、詳三章一至五究之、命弟兄效法無度、及不遵爾所受於我之遺傳者、爾等宜效法我、並度生符我所遺人不操作毋求食之命詳三章六至十至爾中有不務本業、徒勞無成者、宜勸諭之、使心毋紛擾、各事其事、而食其食、其違諭者誌之、毋與交、俾自愧勵、然毋視若仇、仍勗如弟兄、詳三章十一至十五願主隨時隨事賜爾安和、詳三章十六末、宗徒恐有假名偽書、自言凡己親書之札、其篇尾簽押、皆有願吾主伊伊穌斯合利爾斯托斯恩寵與爾衆偕數語爲據、詳三章十七八

### 提摩斐前書析義

問 宗徒葩韋勒十四札内、有寄提摩斐前後二札、此提摩斐何人、

答 聖提摩斐、宗徒葩韋勒門徒及襄助者、生於勞底伊克亞之利斯特拉爾或曡爾微亞、其父乃外族、其母本族奉教者、名耶鳥尼喀、詳行實十六章一至六符後書一章五伊随其母幼習古遺詔經理、詳後書三章十五後其母進敎、伊随之亦習福音經理、詳行實十六章一迨宗徒至曡爾微亞及利斯特拉爾時、彼處教衆、薦譽提摩斐於宗徒、謂其规禮較衆嫻明、葩韋勒納為門徒、爲安衆心令受割禮、詳行實十六章三俾伊屋曡亞不信者、毫無訾議、此後提摩斐常偕宗徒、並屡奉遣他往、迨提摩斐同宗徒被囚見釋後、詳耶烏雷爾十三章二十三仍從宗徒巡察各處、至耶斐斯時、受宗徒撫手禮、立為彼處主教、詳前書四章十四後書一章六聖提摩斐、其從宗徒時、於事熟衷、及為主教仍不易、因之致命、蓋值耶斐斯本處瞻禮會集、提摩斐見衆祭偶遂加勸阻、衆心不悅、遂以石擎致命、其致命確期未詳、衆解經博士、多謂提摩斐為主教、極少十五年、據此則其致命、係降生八十年後、又有謂宗徒伊望黙示錄、以耶斐斯天神語、係指提摩斐者、憑此、則其致命、應在降生九十七年、以此知其確期、要在降生八十年後、九十七年前、格列爾齊亞國匡斯唐豈乙為君時、提摩斐聖躯、由耶斐斯移於皇城、供奉諸宗徒堂、於魯喀 昂德雷爾二聖軀側、

問 迫何事著此前札、

答 宗徒付提摩斐責任重大、念其年少、且其地係外敎源滙處、是以書此、使提摩斐知理天主宮之道、維何、詳三章十四五並誨其宜以言行信愛、為衆信士模式、使人不至以年少藐视、詳四章十二此書稱爾前札因有後札、亦宗徒寄提摩斐者、

問 此前札所涵何事、

答 此書内、宗徒命提摩斐共三事、其一、詳明其本身應爲事、詳提摩斐前一章三至二章十五其二、詳屬其本身應為者、當簡選人佐理、其簡選係由何道、詳三章一至四章十六其三、詳論其聖堂規範、詳五章一至六章十九其一端内、宗徒謂為主教者、宜訓衆、所訓惟使能養育信愛等德、否則易歸虛誕、詳一章三十一訓人大旨、使衆詳知主降世、特為救贖罪人、致謗讟者、皆易為忠事主之人、詳一章二至十七其訓人時、宜堅持信道、操守良心、詳一章十八九為主教者、宜遵衆祈祷、其祈禱毋遺一人、尤為君及諸有位者代祈、詳二章一至七其婦女上堂宜整肅衣服、不徒以珠繡為飾、惟務善行爲美、習虔誠道、宜幽閒服命、弗許在堂訓衆、及居家制夫、詳二章八至十五其二端內、宗徒先諭其當用何如人佐理教會、其為主教者、宜無瑕、不再娶、善施教、不貪污、善齊家、選立不由新進教者、詳一二章至七其為執事者、宜嚴正、毋貳言、毋貪嗜、亦毋再娶、善齊其家、詳三章八至十三嗣宗徒與被選者言、選人宜何如謹愼、因其理事在主堂、乃眞實棟柱基址處、詳三章十四五命其宣示主降生機密、詳三章十六防己與衆受異端惑、以宗徒所授正道、養育其心、詳四章一至六務習虔誠道、係無往不利者、詳四章七至十屬其言行信爱及諸事、皆為人表式、導引專務誦讀勸勉、以滋盛其依預言藉神品撫手所鍚恩、詳四章十一至十六其三端內、宗徒諭以宰理聖堂規範、命其訓衆、各視年長幼、詳五章一二藉助女宜選何如人、詳五章三至十六値神品有合有不合其賞與責宜何如、詳五章十七至二十一毋遽行撫手禮、詳五章二十二至二十五於為奴者宜何如訓誨、詳六章一至五於富者、宜以何道理為訓、詳六章六至十九末、宗徒申命提摩斐、守所託信聘、遠無益妄論、詳六章二十二十一

問 此前札著於何時何地、

答 察本書、謂宗徒往瑪耶克多尼亞時、畱提摩斐居耶斐斯詳一章三此必初次得釋後、四次往傅教時事、因初次未被囚先、三次往傅教、遣提摩斐先行、未畱於耶斐斯、詳行實十九章二十二二十章一至七其四次往傅教、碓在降生六十四五年閒、以此前札必此時所著、至其地、或在瑪耶克多尼亞因本書宗徒自言往其地、或在勞底伊克亞、因古本此書簽首、皆書勞底伊克亞、

### 提摩斐後書析義

問 提摩斐後札迫何事而著、

答 宗徒二次被囚、除魯喀餘皆未相從、宗徒確知己逝期伊邇、心决定令提摩斐來、爲口授前札所未及言之一切事理、属其盡本分、䕶己及敎衆、免受誘惑、並告以己將逝世、有要務、立使提摩斐偕瑪爾克來至羅爾瑪迫此事寄此札、

問 此後札著於何時何地、

答 察本書、知此札宗徒二次被囚至羅爾瑪所著、因其自稱為囚、詳一章八且此次非初被囚、以其自言己將逝世、並言除魯喀餘均未從、憑此數端、確知乃二次被囚羅爾瑪所著、實降生六十七年、聖金口伊望稱此札爲宗徒葩韋勒將逝世時遺詔、

問 後札所涵何事、

答 除首尾致候語、詳提摩斐後一章一至五此書共分二端、其一、宗徒備属提摩斐務盡本、詳一章六至四章八其二、宗徒以各信各諭寄之、詳四章九至二十二其一端内、宗徒先屬其勉熾由己撫手所赐之主恩、傳宣時不畏苦難、詳一章六至十二命其堅持醇教模範、保存聖神聘質、詳ー章十三嗣言阿濟亞從者皆已棄己、代沃尼西佛爾家、祈主錫福、因其屢助己、詳一章十五至十八屬提摩斐固結主恩、並曾聞於己者、宜付託能訓衆之忠信人、詳二章一二宜服勞忍苦如卒、勞心力效農之於稼穡、毋忘己所傅福音、確知人功力苦難、在天必得賚、詳二章三至十三毋好辯啟争、務勉力傅眞實言、視異端得意、毋介意、因其不能久立詳二十章十四至二十一宜堅守羲信愛及相睦、詳二章二十二違

理者宜訓以柔和、詳二章二十三至二十六嗣宗徒預言末世必有危日、人將自私、背眞實、然其愚逆如昔伊昂尼乙及伊阿木烏利爾乙敵摩伊些乙終必暴顯、詳三章一至九爾乃從我者、宜堅持所學、時察自幼所識、係主黙示之聖經、足以敎誨爾得救贖、詳三章十至十七末、因異端日盛、懇命提摩斐善自盡主教本分、詳四章一至五更為己逝期伊邇、詳四章六至八其二端內、宗徒命其速偕弟瑪爾克至羅爾瑪便途攜祭服書册、順告以己之景况、終以問候、詳四章九至二十二

### 提特書析義

問 宗徒致書之提特何人、此札著於何時何地、

答 宗徒致書之聖提特外族人、詳戛拉提亞二章三生於适凌爾福乃克利爾特島宗派、風聞主及宗徒等行各奇蹟異事、親至伊屋曡亞觀望、在彼領冼、進教後弗離宗徒、殷勤襄助集捐事、詳适凌爾福後八章六至十六克利爾特島人、値聖神降臨時、有在耶魯爾薩利木者、約其歸後、其處聖教乃倡興、宗徒初次被囚得釋後、至其地、更申明聖道、因無暇終理其事、乃畱提特於克利爾特補理未竟諸事、於諸邑設立長老、詳一章五據聖傅云、聖提特終其身為克利爾特主教、卒時壽九十有四、約降生百有十年、觀此、知斯札乃宗徒初次被釋後、二次被囚前、由克利爾特往尼适坡利途中所著、因本書有屬提特、今冬我决意在彼語、詳三章十二

問 此札迫何事而著、並所涵何事、

答 宗徒自謂畱提特於克利爾特爲補理己所未完之事、詳提特一章五因慮其於補理時、有猶豫處、乃於途中寄此、示以模範、至書中所涵事、除起處致候語、詳一章一至四宗徒先命其簡選何等人、方克當此職任、詳一章六至九詳明簡選宜取學優品醇能言者、因本處多有抗違煽惑、貪污利傅異教之人、當以毫無可責並能言者、乃足折服之、詳一章十至十六次屬其訓人必合醇正、於男婦老少、當各合其所宜、以相勸誡、詳二章一至三章九末、宗徒為提特以關切己身者、並致問候、結以願主恩寵偕爾衆語、詳三章十至十五

### 肥利孟書析義

問 宗徒致書之肥利孟何人、

答 察宗徒寄适羅斯書、詳四章九至十七覈以本書、詳二又十至十二所言之人皆相同、憑此、聖金口伊望等、皆謂肥利孟乃适羅斯著名人、隨葩韋勒進敎、詳十九其居室易爲祈禱會堂、詳二恆熱衷信愛諸聖徒及敎衆、詳五六宗徒許适羅斯人、必至其地、詳适羅斯四章九命肥利孟備館舍、詳二十二博學斐沃多利爾特降生四百年後人謂曾親見肥利孟居室、宗徒立肥利孟為主教、専務傅福音、故宗徒稱其爲襄事者、伊曾傳敎於福利爾伊格亞各城、偕妻阿批亞适羅斯主敎阿爾伊合普、同致命、

問 此札迫何事而著、並所涵何事、

答 肥利孟有僕、名沃尼西木因獲罪逃至羅爾瑪彼幸遇葩韋勒卽隨之進敎、能熱中信愛、宗徒喜欲畱相助、沃尼西木自訴前情、宗徒特寄此書、命其仍歸肥利孟、代為求恕、因迫斯事述此札、篇首問候後、詳肥利孟一至三宗徒讚美肥利孟德行、自述己切望肥利孟必允所求、詳四至二十一並懇肥利孟代已備館舍、且致候、末以願主錫恩寵偕爾語終之、詳二十二至二十四此札、宗徒親書、詳十九約為特愛肥利孟及沃尼西木故、

問 此札著於何地何時、

答 察本書宗徒自稱長老及被囚者、並有望得見爾語、詳九又二十二憑此數語、知此札乃宗徒初次羅爾瑪被囚殆釋時、約降生六十二年末、或六十三年初、

### 耶烏雷爾書析義

問 耶烏雷爾書何人著、

答 耶烏雷爾卽伊屋曡亞人别名、聖教會自古相傳此書宗徒葩韋勒所著、此札首尾、宗徒未列名、與他札異、據聖金口云葩韋勒自知為伊屋曡亞人嫉恨、慮觀書載己名、致被毀棄、故篇中祇與講道、隱其名、惜以此、有人疑非葩韋勒所著、而擬爲魯喀或瓦爾那瓦或克利們特所著、然此疑殊無確據、察撇特爾後書、係寄散處耶烏雷爾人者、明言葩韋勒已有書寄彼、詳後書三章十五而聖經中寄耶烏雷爾者無二札、宗徒遺規八十五條、謂葩韋勒書共十四札、儻云耶烏雷爾書非葩韋勒所述、則十四札中缺一札、殊無是事、至謂此札係克利們特所述、亦不合蓋克利們特寄适凌爾福書中、多有引耶烏雷爾書中語、稱之為聖經、則此札非伊所著、已可概見、依此數論已足信其為葩韋勒所寄、而察本書尤易明、因本書有我在縲絏語、詳十四章三十四而此語乃宗徒在羅爾瑪府所著之書、常喜用者、又著書人自謂提摩斐係隨己者、詳十三章三十三四而提摩斐惟常從宗徒、並未與他人偕、詳昧此札大義、與宗徒他札所講之理相符、皆係言伊伊穌斯所遺教理、教醇備於摩伊些乙所遺法律、又謂人欲得救贖、祗守此已足、殊無須更言法律規條、並此札共分二端、先言道理、次輪規模、與葩韋勒他札章法語意無異、况結尾簽押、亦有願恩寵與衆偕語、據宗徒自謂、此語乃己親書之證據、詳斐薩羅尼喀後書三章十七憑此數說、自古聖教會皆信其為宗徒之札、然疑者概降生三百年後人、至四百年後、卽無疑之者、且疑者皆西敎宗、因彼時有異端、曾以耶烏雷爾書中語、詰難西教宗、而西敎宗不能詳晰闢除、遂並誣此札非聖經、迨降生五百年、異端已息亦皆信其為葩韋勒所著者、

問 此札著於何時何地、

答 據此札古本、其簽書皆謂在羅爾瑪府所著、察本書、亦有數處語意相符、因其末有彼居伊他利亞屬問爾安一語、詳十三章二十四足見在羅爾瑪所書、又憑本書謂提摩斐已見釋、觀此、確在降生六十三年、因宗徒卽於是年得釋、由羅爾瑪起程、四次往傳敎、並巡察敎衆、

問 此札實寄何人、

答 行實詳二章五宗徒時耶烏雷爾人天下諸、國皆有、據本書詳十三章二十三宗徒謂必偕之見爾、若無定處、宗徒萬不能許其必至、觀撇特爾後書、詳三章十五有葩韋勒已有書達爾一語、撇特爾前後二公書、皆寄伊屋曡亞人、散處彭特等處移居者、可見葩韋勒所寄之人、亦不外此、然觀本書有數語、所寄必係福地伊屋曡亞人、詳五章十二十章三十二至三十四因惟伊等先受教、亦惟伊等曾受患難、

問 迫何事著此札、

答 察本書所達之人、必係受苦難者、伊屋曡亞進教者、每為本族所窘迫、常百計欲使其背敎、如自稱濟羅特等、伊羅爾德王阿格利爾葩者、並司祭首阿曩於總理斐斯特死、主兄亞适烏致命後、其奉敎者益苦禍、其本族奉教者、常侵奪其業、詳十章三十四此類苦難、起自耶魯爾薩利木漸及他方、詳行實九章二又十四二十八章二十二斐薩羅尼喀前二章十四如薩烏勒持文拘繫達瑪斯克事及莎倫城強奪財物事、本族人不獨侵奪其業、且設法令進教人背敎、謂古遺詔、皆係曾與主語之摩伊些乙所遺、其中規誡詳明、禮儀全備、實屬可觀、彼伊伊穌斯何人、卽被釘刑架者、殊不足重、而彼敎衆、一切法律禮儀毫無、本族人以此言訾議、而奉敎中劣弱人、遂有受其惑、輟於會堂者、詳十章二十五宗徒聞此數事、未暇親往、特為安慰敎衆、並勸戒受惑者、先寄此札、自稱勸勉言、詳十三章二十二三

問 此札所涵何事、

答 耶烏雷爾書中申明、新遺詔勝古遺詔、宜信遵其理、與誡之切要、全札共析三端、首言信理、次論行誼、結尾歷敘各事、其信理內、詳明福音教勝古教者六、其一、伊伊穌斯宜示天主聖父旨者、不獨較古諸先知、卽與諸天神相擬、其品位亦超邁、因其係天主子、嗣萬業、世上萬物、均伊所造、與天主同性體、爲救世主、論無始生、宰制、全能、榮光、皆超越天神、天神實不能及、詳耶烏雷爾一章一至十四可見其所訓教理、視古遺詔較勝、詳二章一至四縱其藉入體降生、似較天神稍卑、然此係從權、為吾儕藉伊得救贖、今其人性旣與天主性體合為一、则藉天主性之德能、亦較天神實尊、詳二章五至十八其二、伊伊穌斯為新遺詔中保、勝摩伊些乙古遺部詔中保、因摩伊些乙於天主堂司理諸務、與忠樸無異、而合利爾斯托斯於堂司理、明顯其為宰制萬物天主子、是故信從伊伊穌斯者、宜詳聽竭力遵其訓否恐、失所向如昔攜出耶伊各撇特往福地、不聽命死於曠野之人、詳三章一至四章十三其三、宗徒明伊伊穌斯為司祭、較循列微例為司祭者遠勝、觀其所盡職分可知、詳四章十四至五章十此理急切難明、然毋以難明置而弗信、因信從者、須由初學、漸次造就成德、效犬祖阿烏拉爾阿木堅忍篤信、詳五章十一至六章二十伊伊穌斯為司祭首、係依哶利伊合些曡克卽大祖阿烏拉爾木猶以什分之一輸納之、詳七章一至十依例為司祭職、察先知預言、謂後仍須改易、今依新例者、自以古例不能造就成德、可見新例勝於古例、詳七章十一至十九且見古例為司祭、未曾有誓、惟伊伊穌斯為司祭首有誓、詳七章二十至二十二依古例相繼為司祭、因死不能常為其職、若伊伊穌斯則永存、莫司祭職永不易、詳七章二十三至二十八其四、伊伊斯所傳新遣詔勝古遺詔、因古遺詔為新遣詔影像、更以古詔祗律一國、新詔則範天下、實能助人修德潔心、可見新遺詔顯、古遺詔卽弗適用、詳八章一至十三其五新禮勝古禮、因古幄器物儀文、皆為伊伊穌斯為司祭職影像、詳九章一至二十八其六、新遺詔祭祀丶勝古遺詔祭祀、觀古祭常獻、並其祭物本性、不能滌滅人罪、而伊伊穌斯遵天主旨、以己體一次奉獻、卽致衆得聖潔、詳十章一至十八其行誼内、宗徒勸勉敎衆、受苦難時、毋推諉、宜堅信忍耐、竭力遵守主遺誠命、其端亦有六、一、為主所赐恩廣大故、詳十章十九至二十二二 二、為主所許赐必應、且主臨日伊邇、詳十章二十三至二十五 三、為主必罰其不虔者、詳十章二十六至三十一四、為敎衆所受苦難、主必以賞報、詳十章三十二至三十九五、特以古人堅信、修士忍耐、及主所遣表式、提醒勸勉之、詳十一章一至十二章三六、祥明人受苦難乃主仁爱之據、為人能改悔、詳十二章四至十三是故宗徒勸勉教衆、各保護良心、詳十二章十四至二十九末、宗徒明示教衆、以何德為己心修飾、詳十三章一至十七其結尾内、宗徒先求衆、爲己代祈、詳十三章十八論教衆己欲親至、詳十三章十九願主赐助教衆能修成各德、詳十三章二十二十一以己諸境况達彼、詳十三章二十二三終以願主恩寵借爾衆語、詳十三章二十四五

問 此札舆宗徒他札有差别否、

答 有、此札異他札者有三、一、此札論伊伊穌斯係救世主、為今世後世君之理、又言新遺詔規禮較勝古遺詔規禮之理、皆視他札精詳明顯、二、此礼於言列微司祭職分及帷幄所用器物祭祀、均屬詳明妥切、至欲明古禮者、須以此札為導引、方不致誤、三、此此札宗徒講論一切、非持已見、均遵古遺詔聖經理剖解、且其講解、弗僅依章句訓詁、多半櫽括全神、其舆諸札差別者以此、

### 黙示錄析義

問 新遣詔全經有預言一書何名、

答 觀本書、謂乃伊伊穌斯默示、然古本有簽書宗徒伊望默示錄者、亦有書默示錄者、其差別無甚關繋、因簽書原非宗徒親書、以此其列名與不列名弗相同、至本文謂係伊伊穌斯黙示、而簽書又謂係伊望黙示錄者、此二說並不相背、以黙示為主、錄此黙示乃伊望

問 此黙示謂伊望所錄然否、

答 誠然、觀本書宗徒親言己所錄、並曾手授門徒、是以古今無有疑之者、不獨奉正教者、卽彼時異端人亦曾指援此錄語、

問 此錄著於何時何地、

答 察本書宗徒自謂被謫於葩特摩斯海島、遇主日感於神得此默示、考宗徒於多密豈洋為君時被謫、在位十五年此君崩、乃降生九十六年秋、憑此知著此書係降生九十五六年閒、因宗徒謫居此島共二年、

問 迫何事錄此書、

答 主升天後、敎衆日受苦難無己、其苦難不僅一人一地、常株連各處、如濟羅特等薩烏勒詳行實八章一伊羅爾德主、號阿格利爾葩詳行實十二章一司祭首阿囊國君涅隆爾及多密豈洋相繼羣起、覆害教衆、且伊屋曡亞不奉敎者、嫉恨煽惑唆衆攻撃、及異端人排擠、諸奉敎者、此時備受欺凌陷害、如在水火中、急宜安慰扶助、是以天主遣其天神以不久應顯事示衆僕、爲教衆不失望、仍堅忍勉進、詳二十二章六

問 此錄所涵何事、

答 宗徒伊望奉主命、前三章内證斥阿濟亞七敎會、次言古時蛇卽魔、與救世羔戰、羔勝後、言末世及教會諸景况、所語多隱秘、其微顯處、足慰彼時教衆心、蓋此錄大義、乃明顯現在教衆雖受苦阨、聖教理終能致勝至窘迫教衆者、終必受罰、宗徒伊望異觀起自主命、其入在天所闢之門、語之曰、我此後以所必有事示爾、詳四章一次宗徒摹繪天主光榮、與古聖先知即耶捷伊克伊利所摹繪者相同、詳四章二至十一覈耶捷伊克伊利一章四至二章一中設寳位有光榮主居、周環諸君、諸居天者、皆叩拜讚揚之、其右手執世况冊鈴七印、又有獅、伊屋達支派達微德根株、為救世被殺羔、見其立寶座中、執光榮主所持册、無論天上地下萬物、皆叩拜讚揚此羔、詳五章一至十四嗣、羔啟册印、啟其一、見乘白馬者、執弓冠花冠、詳六章一及啟其二、有乘騮者、能致天下不平俾相殺、詳六章三四及啟其三、有乘驪者、司世饑饉、詳六章五六及啟其五、宗徒見祭臺下、為主證據被殺之靈、求主代伸流血寃、詳六章九至十一及啟其六倏地大震、並諸變異、天神聞主命、以印誌主之僕、乃往傷地及海、詳六章十二至七章十七及啟其七其司海七天神以次吹角降各災、詳八章一至一章十四至第七天神吹角、諸居天者皆慶賀主國臨格、在天之主堂開闢、內顯主約詔櫝、詳十一章十五至十九其時、在天見異象、有婦服日踐月、更有赤龍、被擲自天、欲欺壓婦、有獸自海出、龍授獸權、又有獸自地出、誘惑世人、以印誌其手與顙、旋見羔立聖山、凡簡選者、皆環繞之、羔承天神傳諭、及行審判於諸受惑者、詳十二章一至十四章二十嗣、在天見琉璃海、中有勝獸諸聖、歌摩伊些乙聖詠、又見幕滿天主光榮、七天神各持一金爵、内满所降災、以次傾地、詳十五章一至十六章二十一此後以淫婦比擬主行審判於極大邑、並於無法紀之瓦微隆詳十七章一至十八章十九主此審判、在天者俱讚揚其公而真實、詳十八章二十至十九章十旋見主親見、罰獸及其偽師、薩他那被縛歷千年、世由此安、詳十九章十一至二十章六千年期滿薩他那得暫釋、為诱惑人、未幾、卽受末審判、火條降自天、薩他那見投於火與硫之湖、已亡者俱復受審、詳二十章七至十五嗣、見新天地、自天降聖城、卽新耶魯爾薩利木天主子所簡選者居此內、光明不夜、享永福靡己、詳二十一章一至二十二章五此諸異觀畢、宗徒終以明證此預言眞實可信、並示正用之法、曰吾證示凡聞此書預言之人、增減者、主必以所錄災加之、删者、主必削其名於生命册、及聖邑、並所錄之福、證示此之主日、我實速至、誠願主速至、阿民、詳二十二章六至二十一默示錄、為新遺詔預言書、依預言理弗能不隐秘、縱有難測處、宗徒撇特爾云詳後書二章十九至二十一聖經預言、非人才能所克解、因從無臆說之預言、乃天主之聖人感於聖神而言、宗徒葩韋勒云、屬主者、除主之聖神無能知之無舛、詳适凌爾福前二章十一以此、知此書切要毋强解、恐致舛誤、必俟主見其切要、遣聖神賜以眞解乃確、

### 宗徒行實析義

問 新遺詔第五册何名、

答 名宗徒行實、

問 此册何人紀、

答 據論此經之衆博學神師皆云、此經與福音經第三册、皆魯喀紀、此論足信、察二文義、皆相聯相符、

問 此經何時紀、

答 察此經所紀事可知、聖魯喀此經終以宗徒葩韋勒初次居羅爾瑪初至羅爾瑪係伊屋曡亞總理斐斯特解往聽耶克薩爾審、事在降生五十九年、因解至中途、阻風舟損、在海守冬、及至羅爾瑪實在降生六十年、詳行實二十七章九至四十四又十八章一至十四末紀其在彼居二載、紀此經約在此時、固不能在此以前、亦不能去此過後、蓋魯喀當隨葩韋勒其在耶克薩爾聽審事、伊不能不知、而並未紀、諒係此事未終先卽述此經、故覈其時確在降生六十二三閒、

問 紀此經在何地、

答 察其經所紀卽知、當時宗徒葩韋勒居羅爾瑪二載魯喀相随弗離、必在此地所紀其有城有通衢、名适爾莎、前有重樓居室、今修易為堂傳聞葩韋勒在羅爾瑪時、卽寓此下層屋内、其達耶烏雷爾書、并魯喀行實經、皆在此室著、

問 迫何事並緣何紀此經

答 此經與第三册福音經相聯、觀其所紀、皆達斐沃肥勒者、则其緣由、與第三册不能有異、彼時不信主之伊屋曡亞等嫉宗徒聲譽、欲威阻而不能、故設謀遣人四方流言、誣陷宗徒、使衆疑之而弗信、因宗徒中撇特爾 葩韋勒建立事較多、而伊等誣陷之尤甚、魯喀奉葩韋勒命紀此經、迫此故、為斐沃肥勒及一切奉教者、觀此經能知所學確據、更明證主在時、為宗徒所許遺撫恤聖神、並屬建立教會諸事皆已應、以此自古例傳自復活始、訖聖神降臨五旬赡禮內、堂中誦此經、因此經所涵諸事、皆係主復活極善證驗、

問 此經所涵何事、

答 聖魯喀紀此經、係循年紀事、序次弗紊、自主升天後三十年内事、共分三端、其一、紀聖敎會於主升天後、如何漸立於耶魯爾薩利木直至斯鐵芳被石撃致命、共涵一載内事、詳行實一章一至七章六十其二、紀聖教會漸溢於耶魯爾薩利木城外、並至伊屋曡亞及薩瑪利爾亞諸方、共涵五載内事、詳八章一至四十其三、紀聖教會漸遠興於異邦諧國、多藉宗徒撇特爾 葩韋勒傅布功力、終於施葩韋勒初赴羅爾瑪聽耶克薩爾審、共涵二十四載内事、詳九章一至二十八章三十一

### 亞适烏公書析義

問 公書第一札何人著、

答 著止札者、自書其名云、伊伊穌斯合利爾斯托斯僕亞适烏、

問 宗徒時名亞适烏者三、一捷韋曡乙子宗徒伊望兄、四月三十日榮記一阿勒裴子、宗徒瑪特斐兄、十月初九日榮記一主兄耶魯爾薩利木城第一主教、十月二十三日榮記著此書之亞适烏伊誰、

答 據聖傳及諸神師皆云、此書乃耶魯爾薩利木主教所著、據東敎宗云、此亞适烏係聖母淨配伊沃西福、及莎羅密亞子、莎羅密亞係阿耶格乙女、阿耶格乙係瓦拉爾伊合亞子、瓦拉爾伊合亞與前驅伊望父匝哈利爾亞係弟兄主将升天、以耶魯爾薩利木教會、屬伊司掌、宗徒行撫手禮、擢伊爲主教、宗徒聚議時、伊爲領袖、詳行實十五章十三至二十一其人公義盛德、非惟奉教者、卽伊屋曡亞人等、皆恭稱其為義人、故不獨恆流、卽貴顯者亦多願奉敎、發利爾些乙學士等、意欲阻聖敎盛行、集就亞适烏處請曰、明日祈屬衆毋奉此教、亞适烏諾、詰朝、亞适鳥訓衆、高居屋脊、伊等自下問之曰、爾係公義者、吾儕願聽爾、請問被釘刑架之伊伊穌斯其敎門何如、亞适烏答以聖敎至善、並加讚詞、伊等聞之愧怒、大呼曰、公義者亦誤、乃登屋推墜之、其黨在下撃以石、亞适鳥墜地時、卽跪求主宥伊等罪、又屡為伊等祈赦其罪、時值氊工路過、隨以手所持棒、助撃其首、聖人卽如是致命、時在降生六十三年、不獨奉教人、卽諸不信係守誠律者、皆憎惡此陷害義人事、迨耶魯爾薩利木城蹂躪、衆皆云、係殺聖人故天主降罰、

論亞适烏父母其說有二、西教宗謂伊沃西福配聖母前、並未成室、主兄姊聖經所載者、詳瑪特斐十或三章五十五或以爲聖母姊妹所生、或以為伊沃西福兄克列沃葩所生、其克列沃葩與阿勒斐乃一人二名、而著書之亞适烏與阿勒斐子亞适烏又同名、此西敎宗之論、係憑耶羅爾尼木所言乃降生四百餘年人、東敎宗之論異此、謂伊沃西福未配聖母前、曾娶莎羅密亞係伊屋達支派生子女六子四女二聖經所載、主兄姊指此、此論較前說為長、因符聖經所載文義並憑歷古以來、衆聖人所傳

問、述此書達誰、

答 察聖亞适烏本札簽書、達散處木十二支派、合觀數章內大義、皆以弟兄稱、勸其守誠律、並非勸其進教、確知爲本族已進敎者、而謂為散處、必非居本國內、乃國外散處者、彼時伊屋曡亞人、或有被異邦所擄、或為商遠出、或作客移寓、無處無之、以此據宗徒行實、葩韋勒往傳教時、所至處皆遇有本國人、有會堂、

問 此書所涵何事、

答 聖亞适烏於伊書中或有諄屬語、或有證斥語、或有安慰語、其諄屬語、係勸戒伊衆、於主遣諸試難、宜喜受、毋畏避、因忍耐由試難出爲成德源、詳亞适烏一章二至四凡智慧不足者、宜求主赐、詳一章五至八諄屬奉教貧賤者、毋以貲財缺乏輕視己、而富有者、毋以財物自矜、因助物係虚浮、不能久、詳一章九至十一申屬衆、宜忍受諸試難、並値試誘、毋言主所爲、因主所予悉善、人之誘試、均徇己情慾所生、詳一章十二至十八諄屬伊衆、宜謙抑、詳聽講解道理、每聞實理、更宜遵行、詳一章十九至廿五而弗守此訓、不能自箝其舌者、其虔恭心皆偽、因眞誠者、係眷顧孤寡、自守無玷、其證斥語、證斥伊衆、懐驕貪諂富心詳二章十三、證斥伊衆惟憑虛信、弗藉實行、表義於主前、詳二章十四至二十六證斥伊衆、好為人師、喜談切理以此弊、實有異於眞智慧故、蓋不制己舌、辯論嫉妒争鬭、彼眞智慧所在、必有謙恭愛憐和平詳三章一至十八證斥伊衆、私慾恒生争關殺戮、强致離人於主等弊、詳四章一至十證斥伊衆、謗詈誚議、詳四章十一十二證斥自恃驕傲、詳四章十三至十七證斥富有者、恃財物、鄙吝不給傭值、設謀殺無辜、詳五章一至六其安慰語、安慰伊衆受苦者、以主再來時弗遠、以諧先知表式、更以聖伊沃烏忍耐、以主公義仁慈、詳五章七至十一勸伊等宜自防發誓、受苦難者、宜祈禱自慰、喜樂者、自歌詠自守、疾病者、宜於聖傅機密及告解、與衆信之代祈内覓治法、詳五章十二至十六以先知伊利亞表式、屬衆行祈禱毋怠、詳五章十七十八以得罪赦之望、勸諸離眞實者、使去邪反正、詳五章十九二十

問 述此書何爲、

答 察此書所言卽知、得書之人、必係遇苦難時信力弱、且以信弱故諉主、或係未明以信自表之理、誤以虚信為足、而無實行、又或以虚誕學問自詡、好爲人師可見因此諸疵、迫聖人著此達之、使其改悔

問 著此書係何時、

答 察以信自表之理、葩韋勒於達羅爾瑪及戛拉提亞二書內、乃闡解明晰、則誤思此理者、不能在此二書前、可見亞适烏證斥此弊之書、約在降生六十年間、乃其臨致命時、

### 撇特爾前書析義

問 公書第二札、聞係宗徒撇特爾所著前書、此撇特爾為誰、

答 此撇特爾係十二宗徒之一、戛利列亞之微福薩伊達城人伊沃那子、未召為宗徒先、原名西孟業漁、與兄昂德雷爾先從前驅伊望學道、昂德雷爾聞師伊望為主作證之語、乃往隨伊伊穌斯聽講、嗣攜弟西孟同就主、主見西孟、卽易其名為撇特爾時尚未隨主行、仍漁、迨主至其漁處、登伊舟為衆講道、後命布網取魚、西孟不顧前夜未得、卽遵主命布網、得魚盈二舟有餘、駭異之至、自意係有罪者跪求主速離、主慰之日、毋懼自後爾將漁人、乃命其弟兄皆從行、西孟卽自此弗離主、得入十二徒列、如復活伊阿伊爾女主易聖容臨難前在萄園祈禱等時、西孟皆相隨、聖經載其随主時、因發倍堅倍大之信、極熱之愛蒙主讚美、然亦有時弱小、致主責斥、詳瑪特斐十六章十六至十九又二十二三十四章二十二至三十一、卽如機密筵時、自謂願爲主致命、詳魯喀二十二章三十三乃一婢致詰、卽諉不承認、詳魯喀二十二章五十六七復活後、主慰之、另見子伊一人、並三詰以愛我語、為除其三背之疵、主升天後、五旬瞻禮聖神降臨時、伊為衆講道、得進教者三千踰時治愈跋者、堂中講道、復得進教者五千、詰朝、在會堂對衆承認伊伊穌斯爲救世主、跛之能行、卽因此聖名、並謂舍此名別無得救贖法、此宗徒傳道立教會、行奇蹟、並受無限困苦、皆詳載於宗徒行實、聖傳云、撇特爾於安提沃伊合亞任主教職七年、於散處傳教後往羅爾瑪為證斥巫者西孟在克拉烏底乙二年、至其地、卽集奉教者、公齊禱七日、至主日、約巫者西孟相辩論、巫者謂他奇蹟不足論、自詡能升天、隨藉魔力上升、衆者讚慕、而宗徒卽跪求主、阻其誘惑、巫者立隆地死、彼時富顯者多惜此巫迨涅隆爾爲君時、初次禁减聖教、捕宗徒撇特爾、擬釘刑架遂致命、聖傳云、宗徒知有人將捕己、欲避城外、乃出城時、遇主適入城、問主欲何往、主答以欲入城復受刑、遂香、宗徒卽悟此難不應避、當順主旨、亟旋自首、且臨受釘時、懇掌刑兵役、倒懸釘之、意以為受刑不敢與主同、事在降生六十七年間、

問 著此書遺何人、

答 察其籖自書係予蒙簡選、而散處彭特、

戛拉提亞 喀葩多伊克亞 阿西亞 微肥尼亞移居者、因宗徒傅教先於、此地、諒必有進教者、則此書必係予此地進教之人、惟謂為移居自確係伊屋曡亞人、散居此方者、亦間有異邦人進教者、因本書有二處語、不似予伊屋曡亞之人、詳二章十四章三

問 此書著於何時、

答 此書確期未詳、但察其書中稱奉合利爾斯托斯教、詳四章十六此稱、據宗徒行實云、詳十一章二十六始興於安提沃伊合亞約在降生四十三年、又此書託西魯昂寄詳五章十二卽常随葩韋勒、者伊祇於葩韋勒被囚時始相離、約在降生五十三年、又書末、代附瑪爾克致候、而此瑪爾克、於降生六十三年已致命、憑止諸端、碓知此書、不能在降生四十三年前、亦不能在降生六十三年後、諒在降生五十六七年間

問 此著著於何地、

答 據本書云、於瓦微隆城内、此瓦微隆不知確指何處、本瓦微隆城、宗徒時已頹毁、附近各城、亦同稱此名、又因本瓦微隆土著人民、現移於耶伊格撇特另築城居之、亦稱瓦微隆據聖經指羅爾瑪城、亦以瓦微隆稱之、詳默示錄十八章十宗徒於此諸處、皆曾傳教、第考其時、著此書、諒在羅爾瑪因西魯昂隨撇特爾、乃宗徒在羅爾瑪、時然不稱其本名、而借稱古時大邑名者、或因羅爾瑪城廣大、或此城邪教繁雜、頗類當時瓦微隆或因伊屋曡亞人在羅爾瑪爲奴、與前在瓦微隆時相似等故、

問 著此書何為、

答 察此書義卽知、伊所遣、係在苦難衆中者、堅固安慰之在所必需、否則恐其自疑所守舛誤、主以此苦難儆醒之、所以宗徒書此、自謂特為示所奉天主道乃眞恩寵詳五章十二

問 此書所涵何事何理、

答 此書除首尾序及致候語共涵二端、其一、宗徒感謝主賜進教人以恩寵矜貴謂獲靈望、以得X業、詳撇特爾前一章三四處苦難時堅信、詳一章五至七有愛合利爾斯托斯之誠、此係不可言喻之喜樂根源、詳一章八及古先知所預言、卽今宗徒所傳者、天神亦竊慕此詳察之救贖、詳一章九至十二其二、宗徒明示奉教人、公私本分、察凡奉教者、皆屬國亦屬教會、國家有公私本分、教會亦有公私本分、宗徒先言公本、係國與教不分者、謂衆奉教人、當儆醒、切望主佑、詳一章十三聽教會命、毋蹈前慾、毋求成聖、詳一章十四至十六敬畏主審、以贖罪祭為重、詳一章十七至二十一相愛無偽、詳一章二十二至二十五效孩提服教以已成聖會、以己德顯主德詳二章一至十以此宜遠離私慾、居外邦中、致人敬仰、無從證斥、而讚揚主、詳二章十一十二此後、明示奉教人屬國本分、依各職事者、謂奉教者、宜爲主聽君命、及服奉命之臣、詳二章十三至十七爲奴者、宜順主人命、雖其主嚴且偏、仍盡己分詳二章十八至二十五為婦者、宜從天命、效薩拉爾之服順、爲夫者、宜待婦以愼且敬、詳三章一至七此後、明示奉教人屬教會本分、不分職事者、謂衆宜同意相恤相愛、不復仇、當捫舌、避惡趨善、堅望主佑、詳三章八至十三遘難仍事主、不畏人、謂現世有權力者、設因義受害亦不辭、乃效法合利爾斯托斯、代我儕受難者、况身受苦者、可息犯罪、詳三章十三至四章二毋顧彼異邦人怪爾度生、見不從伊俗、且誹謗、有主審之、詳四章三至六萬事末期在邇、宜謹愼理事祈禱毋惰、相愛相助、詳四章七至十一至苦難毋避毋恥、以己獻主、惟命是行、詳四章十二至十九、後明示屬教會本分依各職事者、謂主掌教會者、宜監督付牧之羣、心樂為之、非出勉强及謀利圖權、乃理事以己爲衆範、爲羣衆者、宜聽主掌命、相謙相讓、望主佑助、遇仇攻宜敵以堅信、詳五章一至九末、宗徒懇主賜衆恩寵、並述其著此書所爲伊何、終以致候語、詳五章十至十四

### 撇特爾後書析義

問 公書第三札聞係撇特爾所著後書、確否、

答 此問實、宜因或有疑此後書係偽託、非宗徒著者、然察其所疑非他、祇以後書閒有數處語氣、與前書不符、此論奚足憑、孰不知人語氣常有轉換且據聖傅云、撇特爾常藉二人代書、卽瑪爾克、格拉烏克、况去宗徒世較近諸人、私會聚議時、察明其書確知其非偽託、

問 伊著此書遺何人、

答 察書中自云、此乃次書、達可愛者、卽謂之次、則自仍與前書同係達散處移居者、謂伊屋曡亞人寓國外、及異邦人奉教者、詳撇特爾後書一章一三章一

問 迫何事著此書、

答 前書宗徒安慰處苦難教衆、屬其忍受仇敵、教會人所加者、今蒙主示、不久將逝世、詳一章十四又知逝後伊儕苦尤厲、不獨形苦、猶有異端羣起、煽惑其心、以此繼述此書達之、使其正意奮發、憶先知預言、卽己係救世主宗徒命、

問 此書所涵何事、

答 宗徒先屬教衆前進、培養信德、因己承賜成德度生諸要需並加以成德次第、詳撇特爾後一章三至十一次、自表其迫何事述此、謂己將逝世、並堅信己所傳道等事因已所傳、非循虚誕飾辭、乃目撃主威榮、親聞其聲於聖山、詳一章十二二十一後、預言異端羣起滋蔓、詳二章一至三終必受罰、詳二章四至九為備防衆、免受其惑、並歴指異端人結習所傅教理趣味、以憑燭認、詳二章十至二十二末、因懐念教衆、代謀使得救、詳三章一二故證斥偽師妄疑主許不能應、詳三章三至十並諭教衆、如何度生、待主復臨、詳三章十一至十八

問 著此書在何時何地、

答 察宗徒此書、自謂己將逝世、在降生六十七年、計此則知著此書、必去此年不遠、至著書之地、約在羅爾瑪、因伊致命在此城、

### 伊望第一書析義

問 公書第四札、聞宗徒伊望所著、伊迫何事著此

答 此公書、與伊望所紀福音經相聯屬、其福音經係訓衆識主、此札、乃解人僅識主而弗遵主誡命度生、仍不足得救贖、可見宗徒著此札、爲證斥被時異端蓋其教舛誤、或可無畏、惟其外儀表縱慾、能誘樸實人、致誤思服飾於救贖無關切要、而受其惑、是以宗徒於福音經中、講明識主眞道、而此札、申述眞奉教者、憑此眞道、應如何度生、爲教衆免受誘惑、且示以辨識偽師法、謂不承認主係體、合肉軀者、其神非由天主出、乃為偽師、書此、教衆與宗徒及主相合為一、克盡享聖教所施之福、

問 著此書在何時何地、

答 紀此書時、凡近宗徒時神師等、議論不一有憑本書、詳二章十八末時至矣之語者、謂耶魯爾薩利木城被蹂躏時、此論不足據、儻憑此、則此書應在伊望所紀福音經先、有謂紀此書時、伊望已極老、係降生逾百年時、察其文趣味、次說可信、因此書明顯其繼福音經而作、並觀其語氣、頗似年老人訓誨幼稚者、且句多顛複、大半旋自海島、紀福音經逾數年卽著此、且察伊望放於聖母升天前、均未離耶魯爾薩利木聖母升天後、卽移寓耶斐斯內、除降生九十五六年閒、謫居海島、後至終仍居耶斐斯、可見紀此札、自與紀福音經同在此地、

問 著此書遺何人、

答 此書著於耶斐斯為福音經繼續、則福音經所遺爲誰、此札亦確係遺誰、此論有二說足據、其一、因察此書序起未列尊稱、結尾未敘問候、並非書札體式、怡類訓人講道文字、確係著此、特爲面贈、俾傳所轄分地、其二、察此書所證斥諸疵、與獸示錄前三章所載諸疵相符、確知默示錄遺誰、此書亦遺誰、謂聖宗徒伊望所司七教會、

問 此書所涵何義、

答 宗徒著此書、隨憶隨錄、未循一定次序、如父訓子然、聖教切理規模、皆詳備、全冊可分四端、其一、内紀惟宗徒等所傳福音、係可信者、因宗徒乃親耳聞目見手捫者、詳伊望第一一章一至三傳此諸道、惟俾人與主合一、詳一章四據宗徒語天主無疵光明、故犯罪者、不能聯屬主、詳一章五六又因衆中無一無罪者、則人皆須得灑天主子血、滌除罪污、而合於主、詳一章七至九設人自意為無罪、則是以主爲誑、詳一章十屬聖教之訓、係誨人遠離罪、儻偶陷罪、亦毋失望、因合利爾斯托斯實爲普世歆憫祭、詳二章一二人與主合一據、憑守誡命、及效法救我主可知、詳二章三至六相愛誡命非新立、爾所夙聞、然法主與眞奉敎者表式而相愛則實爲新誡、暗昧已過、明識主之時已至、詳二章七八明識主之識、惟蘊於愛人者心、詳二章九至十一且爱人者弗論其造詣、或爲父、為少壯爲孺稚、皆宜遠離徇俗、徇俗祇能養人私慾、自娛、驕泰、不能助人成德、終歸於敗、惟懷主旨者恆存、詳二章十二至十七其二、内述傳福音異此者、皆欺誑、為眞實仇、為合利爾斯托斯敵不識伊伊穌斯為合利爾斯托斯不承認聖父及聖子、然爾前所受聖神膏印、於道無不明示、已足護爾於欺誑中、爾惟宜遵其訓庶主復隔日對之不愧、常懷重生者、惟行義詳二章十八至二十九其三、内謂遵眞實、與遵虛誕者、觀其夙習卽可辨、遵眞實者、衷懐天主何等愛、並念己為主子何其貴、務求良心純潔、雖小疵、亦決去、而遵虛誕者不爲義、不愛相近、且嫉之、如殺弟之喀英、詳三章一至十五、主以捨命代死、遣我儕以愛人、表我儕不助人於苦難中、其愛安在、詳三章十六十七故宜爱人、不徒口言、當以事證詳三章十八若良心證斥己、主豈不益加證斥、惟憑主前坦怡、可得所求、且宜守其誡命、詳三章十九至二十四傳眞實之師、與傳虛誕之師、察其所訓理卽可知、承認救世主降生、體合人性者、此係眞實、不承認此理者卽虛誕詳四章一至三隨眞實者勝於彼、不受其惑、詳四章四虛誕之師、言皆徇俗、為悦人耳、世人亦喜聽、詳四章五屬主者、避徇俗之談而循主所遺宗徒之訓、宗徒惟屬人汛愛衆、蓋不能愛得見之人何能愛不得見之主、詳四章六至二十一且不能爱由主重生之人、焉能爱施生之主、詳五章一至三其四、内謂眞信之功效所見著、一、以勝世俗、顯被釘之伊伊穌斯品位、二、憑在天在地之三據、堅確不搖、三、每行祈祷、坦怡於主前、四、人處世俗不潔內、漸能致純潔、詳五章四至十九人覺己眞信功效、宜護守己有識主之明哲、因此明哲、為永生、又宜防諸偶像詳五章二十二十一

### 伊望第二書析義

問 公書第五札、乃伊望所著第二書、遺何人、

答 據本書自謂、係達命婦、此命婦所指未詳、聖傳云、此命婦本名德魯爾濟亞、乃宗徒伊望自海島歸耶斐斯所復活者、此論亦未知確否、

問 此書既係達一人者、何以列入公書、

答 此第二書、及後第三書彼時有疑其非伊望本著者、第降生三百餘年後、始察其書、確知眞係宗徒所著、又不欲攙入宗徒葩韋勒書中、因附載伊望本公書後、亦名篇公書、

問 緣何疑其非宗徒伊望本著者、

答 並非他故、祇以此書達一人、知者少、其不敢輕信為宗徒著者、係謹愼故、迨後於勞底伊克亞會聚時、考覈之、始知確係宗徒本著、乃列入首品經中、况察第一書、與此第二及第三書、文義相符、不能謂此二札、與第一札、非出一人手筆、

問 伊迫何事、著此第二書、

答 據本書自謂、係見命婦之孩提、守眞實者、故遺此書、使備防、免受異端惑、

問 此書所涵何義、

答 此書除首尾尊稱致候語、詳伊望第二一至三又十三宗徒因見其孩提、表己之喜、詳四提醒申說、守相愛誡、為諸德膠固、詳五六屬其謹防偽師至不可欵於家、途遇亦不必顧候、終以不久必覿面言、詳七至十二

### 伊望第三書析義

問 公書第六札、卽伊望第三書、遺何人、

答 據本書自謂達蓋者、此蓋何人未詳、達羅爾瑪書内紀一蓋、詳十六章二十三宗徒葩韋勒在适凌爾福寓其家、詳适凌爾福前一章十四宗徒行實內又紀一蓋與提摩斐同鄉、曡爾微亞人、曾與提摩斐送葩韋勒至阿濟亞者、詳二十章四此二處所紀之蓋、約係一人伊望書諒達此人因葩韋勒曾讚其欵客德此書内亦稱其行於敎友及賙行旅等事詳五或有言此蓋生於伊斯葩尼亞、寓适凌爾福卽主受釘刑架時、守架百夫長子從葩韋勒進敎後為密朗第三主教、葩韋勒致命後、伊隨宗徒伊望為代書、

問 伊迫何事著此書、並所涵何義、

答 察本書意、伊望因聞往來過客、稱蓋接待賙扶善德、心恆喜之、慮其受當時異端惑、著此書、勸其毋輟善功、黾勉前進、是以致候後、卽述己聞其善行何等喜、詳伊望第三三四並述其欵客功德何等厚、詳五至八證斥輕視此功德之人、如底沃特列爾福輩詳九十讚揚此功德之人、如底密特利爾乙輩詳十一十二末、述其慕望、不久相晤、詳十三至十五

### 伊屋達公書析義

問 公書第七札、何人著

答 本書自謂、伊伊穌斯僕、亞适烏弟、據聖經云、詳行實一章十三瑪特斐十三章五十五乃耶魯爾薩利木第一主教、亞适烏弟、爲聖母淨配伊沃西福、及妻莎羅密亞子、於聖經中、別稱發曡乙詳瑪爾克三章十八又名列微詳瑪特斐十三章又名亞适烏弟伊屋達、詳魯喀六章十三至十六行實一章十三伊自稱亞适烏弟伊屋達者、乃謙詞、為痛悔前不信及不悌之非、詳伊望七章五因其父伊沃西福故後、弟兄析產、伊屋達等、皆不願以遺產分主、惟亞适烏以主為弟、以已應得分予主、今惟亞适烏得稱爲主兄、此伊屋達未入宗徒列先業農、成室、多密豈洋爲君時、流言救世主統轄各王、此言在在皆有、君慮達微德裔、恐有謀位者、因捕覓其全族、得二人、見其力田、貌弗類、乃釋之、此二人卽伊屋達孫、伊望於福音經載云、伊屋達於機密筵時、問主一語、卽此人、主升天後、伊屋達傳福音於福地、西利爾亞、撇爾西亞、阿爾哶尼亞等處、入阿拉爾拉爾特境、本處百姓、受祀邪者峻使、執伊屋達懸刑架以矢射致命、後聖軀移於羅爾瑪至今供奉聖堂、

問 此經品居何等、

答 此書係首品、有謂爲亞品者、因見書内引耶诺合預言、故疑其摘於未列聖經之書、名耶諾合者、然宗徒本書、於耶諾合上、明謂其人爲阿達木七世孫、並非書名、况古衆博學神師、皆議此經為首品、疑者之論殊不足憑、

問 此書遺何人、

答 本書未載遺誰、察書內有摘引撇特爾後書中語、知撇特爾所達為誰、而伊屋達所遺亦為誰、謂係散處彭特等處移居者、

問 伊迫何事著此書、

答 察本書中所證斥諧弊、與撇特爾後公書所證斥者其弊者皆同、詳撇特爾後二章六符本書七又後書二章十二符本書十又後書二章十五符本書十一又後書二章十七符本書十二以此知撇特爾後書所證斥伊衆、望其攺悔者、至今仍未攺、故宗徒此書、勸伊衆、凡為聖徒一次所授道、宜盡心保守、並非以吾主恩寵、反為邪慝由、詳三四

問 此書著於何時、

答 察此書皆引撇特爾後書語、則明在斯後書後謂踰降生六十七年、又因此書有隱諷耶魯爾薩利木頹毀語、詳五總之、其中證斥之弊、皆幾降生百年末之事、以此、博學神師皆云、紀此書、約在降生九十餘年閒、

問 此書所涵何義、

答 宗徒伊屋達此書、頗似撇特爾後書、皆證斥末世將出諸弊、自致侯語後、詳伊屋達一二伊屋達卽謂著此札、俾堅守教理、係迫於當時偽師屢出、以吾主恩寵、反為邪慝由、悖吾主伊伊穌斯合利爾斯托斯、詳三四然如伊屋曡亞人悖信者受罰、如擅離所天神待審、如莎多木 國摩拉爾及鄰邑、常被火災、彼逐夢幻、及污衊其身、藐執政、謗尊者、將來亦然、詳五至八昔上品天神蜜哈伊勒與魔爭論摩伊些乙屍、尚不敢私揭其短、詳九彼竟敢誹謗尊長、其度生與禽獸無異、效喀英 瓦拉阿木 适雷爾等所為、詳十十一於爾相愛席閒、貪饕無節制實誘辱爾、彼誠如無雨雲、隨風靡定、秋末樹、枯槁重死、又如海中巨浪、天上流星、詳十二十三然此無足異、偽師屢出、並其將來受刑受審、在昔耶諾合已曾預言其必有、詳十四至十六以此、誠信者宜恆懷宗徒所遺教誨語、謹防語、保守己、毋冷淡愛天主之愛、相慈憐、互謀得救贖、盡離異端人、而厭棄之、詳十七至二十三末、宗徒讚揚主克救護誠信者、詳二十四二十五可見此書、除首尾致候語、讚揚語、詳一二又二十四五有證斥語、詳三至十九有勸屬語詳二十至二十三共分二端、

### 羅爾瑪屬析義

公書七札後、卽繼以私書十四札、皆宗徒葩韋勒著、此十四札名私書者、因非寄全教會、乃達一人、或遺一處教會、故以私書名、

問 著此私書十四札之葩韋勒為誰、

答 宗徒葩韋勒未進教先、原名薩烏勒韋尼阿明支派、詳肥利批二章五生於伊克利伊格亞他爾斯名邑、詳行實二十一章三十九祖居伊屋曡亞之伊克斯喀利城、至其父母、移居他爾斯其祖久已捐得羅爾瑪宗派、詳行實二十二章二十六至二十八屬發利爾些乙教門、薩烏勒隨戛瑪利伊勒名師、於耶魯爾薩利木勤學而成、不獨教理明、文藝亦精、因其書常摘引外書、詳行實十七章二十八适凌爾福前十五章三十二提特一章十二伊學文瑕、循當時俗亦學藝、善製幕、詳行實十八章三至進教後、賴此藝度生、詳行實二十章三十四出戛瑪利伊勒學、較同學侶益熱中、詳戛拉提亞一章十四見於石擊斯鐵芳致命時、詳行實七章五十八更見於窘逐耶魯爾薩利木教會、詳行實八章一三九章十三意欲滅盡聖教、不獨城內者、凡散處城外者、伊求得司祭首權文、赴達瑪斯克訪捕教會人、詳行實九章一二乃持權文、行近達瑪斯克倐自天有光、明於日、薩烏勒仆地、聞聲作伊屋曡亞語、謂之日、薩烏勒何窘逐我、爾欲以跣足踏刺難矣、伊懼甚、問主為誰、答曰、我乃爾窘逐之伊伊穌斯、伊復問主命我何事、答曰、爾起、入城、自有以應行事示爾者、詳行實九章一至六二十二章六至十二十六章十四至十八因光耀巨、伊目失明、從者援入城、居城三日、目仍不見、亦弗能飲食、主顯見、感動伊心、以至如是、迨至三日、門徒阿那尼亞奉主命、詣薩烏勒寓所、撫手曰、弟薩烏勒、見於途之主伊伊穌斯、遣我復明爾目、及滿聖神、其目翳即脫、狀如鱗、乃得見、領洗進食、主於斯時、明示教會新進教之薩烏勒係主良器將以主名播於異邦列王、及伊斯拉爾利裔、詳行實九章八至十五二十六章十三至十八薩烏勒進教確時、據諸博學神師云、約主升天後六年、謂降生三十九四十年閒、薩烏勒進教誠心卽顯於達瑪斯克會堂中、與伊屋曡亞人辯論、明證伊伊穌斯、實係古先知所預言救世主、其證斥伊衆切直、致衆不能置一詞、徒嫉恨於心、乃晝夜伺於城門、謀殺之、詳行實九章二十四适凌爾福後十一章三十二門徒乘夜、以筐自牆鎚下之、詳行實九章二十五薩烏勒自是脫伊衆手、赴阿拉爾微亞嗣越三載後、復至達瑪斯克乃往耶魯爾薩利木、詳戛拉提亞一章十七十八意欲偕附宗徒及奉教者、衆皆懼而弗信其誠心奉聖教、賴瓦爾那瓦援引之、見宗徒、備述其如何進教、及在達瑪斯克證辯、不畏謀害諸况、宗徒等聞之、乃與之出入相交、薩烏勒於此處傳宣主名、仍與客外人論辯、致伊衆嫉恨謀殺、詳行實九章二十六至二十九乃奉主命、卽離耶魯爾薩利木先往耶克薩利爾亞歸他爾斯寓此地、直至瓦爾那瓦邀赴安提沃伊合亞在此城內、二人歷一年、勞心謀建教會、嗣於克拉烏底乙四年、謂降生四十四六年閒、值饑饉、安提沃伊合亞教衆、願集貲、乃託薩烏勒 瓦爾那瓦齋付耶魯爾薩利木教會此事畢、二人仍歸安提沃伊合亞時聖神託本處神師宣示、簡選薩烏勒 瓦爾那瓦、宜授以應任職事、謂使傳福音於異邦、而薩烏勒亦即於此時、得升至第三層天、聞人所不能言之語、爲堅其心志、以備盡其職、詳适凌爾福後十二章一至五封齋祈禱畢、受撫手禮往、此行乃初次往傳教、伊先過他爾斯赴些列烏伊克亞旋航海往伊克普爾島、自薩拉明至葩福其閒徧傳幅音、在葩福勸信總領些爾伊格乙、號葩韋勒者、爲巫阻惑總領、薩烏勒罰使巫目失明、詳行實十三章一至十二自此、薩烏勒不復本稱本名、依宗派名、稱葩韋勒諒因伊傳教處、均係異邦人、爲伊等聞之耳順、自葩福過旁肥利亞之撇爾伊格亞至批西底亞之安提沃伊合亞、此地異邦人、喜聽福音、致伊屋曡亞人嫉、宗徒迫此、卽赴伊适尼亞遂至利斯特拉爾因在此治愈生而足弱者、本處人以二宗地、驅婢所負卜筮魔、被杖下獄、至夜半、地震、致獄吏全家進教、平旦、官聞其爲羅爾瑪宗派、懼而親謝、二人旣出獄、乃堅本處奉教人之信、後復往他處、經昂肥坡利、及阿坡勒羅尼亞、至斐薩羅尼喀、由此經韋利爾亞、至阿肥尼、凡此處葩韋勒在阿列爾沃葩格署、陳說教理、得進教數人、内有名人底沃尼西乙、次適适凌爾福、在此傅教一年有半、乃乘舟往西利爾亞、經耶斐斯、耶克薩利爾亞、耶魯爾薩利木復歸安提沃伊合亞、約降生五十四年、詳行實十五章一至十八章二十二此二次往傳教、幾徧阿濟亞、及格列爾齊亞諸地、未幾、葩韋勒復往傳教、此第三次、行至耶斐斯途次戛拉提亞 福列爾伊格亞等地、堅諸門徒心、詳行實十八章二十三後在耶斐斯宗徒授洗前驅伊望之徒、詳行實十八章二十三後在耶斐斯宗徒受洗前驅伊望之徒、約三月内、傳教於伊屋曡亞人、伊輩故爲不信、葩韋勒選拔其信已者、別訓誨於提朗爾家塾、如是二年、因耶斐斯係商賈輻輳處、又以耶斐斯有著名寺、内祀底阿那偶像、天下人咸趨集祭拜、故阿西亞諸民、無不聞主名、天主藉葩韋勒行非常奇蹟、至宗徒所用巾或帕、持去、皆能醫病驅魔、卽彼不信者、誦驅魔經時、亦藉主名驅魔、詳行實十八章二十四至十九章二十時耶斐斯有銀工底密特利爾乙向以製底阿那像護厚利、因本地人聽葩韋勒、訓慮己業弗行、乃集合作工、激亂、迨亂息、葩韋勒遂行、往瑪耶克多尼亞次格列爾齊亞住三月後、擬乘舟赴西利爾亞聞有人欲害之、遂陸行、折囘瑪耶克多尼亞、至特羅爾阿達由此循海涯、經密列特 提爾 普托列瑪伊達 耶克薩利爾亞至耶魯爾薩利木、詳行實十九章二十一至二十一章十五如是宗徒三次往傅教事、至此皆畢、前後共十有二年、始降生四十四年、訖五十七年、所至處、大半阿濟亞 格列爾齊亞諸地、在耶魯爾薩木僅七日、而伊屋曡亞人激衆、欲殺之幸千夫長馳至解去、囚於營、乃徹知係伊屋曡亞長司謀害之故、解葩韋勒於耶克薩利爾亞交總理肥利克斯監收、總理廉得其情、仍拘執二年、後斐斯特繼總理任、解葩韋勒赴羅爾瑪聽耶克薩爾審、在途踰年乃至、時約降生六十年、又魯喀紀行實云、葩韋勒自賃居二年、傳天國道、侃侃傳宣、無禁之者、詳二十一章十六至二十八章三十一據宗徒自謂、縲絏徧聞於公廨、及他署、並耶克薩爾御衆、詳肥利批一章十三四章二十二然此初次被囚、踰二年得釋、此得釋事、係證以宗徒在羅爾瑪時、所致各書、均有不久卽得釋語、詳肥利批二章二十四肥利孟二十二耶烏雷爾十三章二十三宗徒得釋後、所至各處、均未確知其詳、察達提摩斐後書、宗徒釋後、約曾至特羅爾阿達及适凌爾福密列特詳四章十三又十憑此語、知其得釋後、向東行、途經肥利批詳一章二十六伊屋曡亞詳十三章二十三察羅爾瑪書、宗徒曾欲至伊斯葩尼亞諒亦至其處、詳十五章二十八據聖克利們特云、宗徒於西方、曾經歷至極邊迨涅隆爾下令、捕教衆、欲滅聖教葩韋勒聞信、立赴羅爾瑪為安慰堅定受苦難奉教人之心、不顧已陷危機、仍傅福音、據聖金口云、君下令捕宗徒置極刑、因葩韋勒曾鲁勸信涅隆爾籠X、使其奉教故、以宗徒係羅爾瑪宗派特處斬、時降生六十八年六月二十九日、謂與宗徒撇特爾致命、同月同日而後一年、宗徒行實、係循年纪事、須知葩韋勒進教確期、乃不致含混、有人謂葩韋勒係主升天後數月進教、此論殊不足憑、因行實前八章所紀諧事、非數月內所可成、且葩韋勒曾於達适凌爾福後書、詳十一章三十二自謂己進教時、違瑪斯克城、屬阿列爾發王、此王據斯城、不能在降生三十九年前、因達瑪斯克屬羅爾瑪所轄、西利爾亞有羅爾瑪兵守之、惟降生三十九年三月十六日、提韋利爾乙崩後、其兵西行、時阿列爾發與伊羅爾德搆兵、惟乘此際、阿列爾發能暫據此城數月、又宗徒於戛拉提亞書、詳一章十八自謂在達瑪斯克城領洗後、越三載、至耶魯爾薩利木其二、次齊貲赴耶魯爾薩利木不能在領洗四年前、因饑年應在克拉烏底乙四年、憑此諸端、知葩韋勒進教、確在降生三十九四十年閒、於戛拉提亞書、詳二章一自謂十四年後、復往耶魯爾薩利木計時、此乃二次往傳教歸時、係降生五十四年、以此覈之、進教亦應在降生四十年、依此數事論、所計年皆相同、

問 羅爾瑪教會緣起、

答 羅爾瑪教會剏立之始未詳、聖魯喀於宗徒行實載主升天後、第一五旬膽禮、有多虔敬人、自天下諸國、至耶魯爾薩利木慶賀、內亦有自羅爾瑪來者、聖神降臨時、衆聞風聲趨集、聽宗徒講道、據此、確係羅爾瑪人由此地歸、詳述所見聞、且循例毎年皆有往慶賀瞻禮者、察行實所載、詳五章二十八宗徒於近年、已徧耶魯爾薩利木播傳、則羅爾瑪人來此、亦不能無奉教歸者、歸後、必播傳其事、居人亦必有奉教者、羅爾瑪教會之興、諒由此始、嗣宗徒撇特爾於降生四十五年、曾至羅爾瑪其處教會乃堅定、據史書云、宗徒瓦爾那瓦傳教、於降生五十三年、自伊克普爾島起、徧伊他利亞境、直至密朗城、斯時羅爾瑪教會、諒更茂盛、

問 宗徒葩韋勒與羅爾瑪教會、何由相識、

答 據葩韋勒達羅爾瑪書、自謂未曾至其地、詳一章十三十四書末、又致侯羅爾瑪教會多人、其交際、諒因居羅爾瑪之伊屋曡亞人素不睦、又第因傳教起爭端、爲克拉烏底乙所逐、皆流寓格列爾齊亞阿濟亞諸地、葩韋勒卽於此各處傳教、必有隨時相交、如阿克微拉、普利爾斯伊克拉夫婦者、詳行實十八章二凡流寓者、迨克拉烏底乙崩後、復歸羅爾瑪仍與宗徒以信函往來、詳行實十六章三以此、葩韋勒雖未親至羅爾瑪而其地敎會人交識者甚多、

問 羅爾瑪書著於何時、

答 此書列宗徒十四札首、非因此札較諸書先著、乃依教會大小爲序至著此書確時、據本書自謂、詳十五章二十五六係齎貲欲赴耶魯爾薩利木而瑪耶克多尼亞集捐時、乃宗徒第三次往傳教、已兩次赴适凌爾福詳後書八章六至九九章一至八可見著此書確期、在适凌爾福書後、約不出一年、卽降生五十七年、因宗徒是年齎貲赴耶魯爾薩利木

問 此書著於何地、

答 據解經者皆謂羅爾瑪書著於适凌爾福乃宗徒第三次至其地時詳适凌爾福後十三章一所著、除此考覈外據宗徒羅爾瑪信稿籤書云、羅爾瑪書、著於适凌爾福託肯合列爾伊教會藉助女肥瓦寄往、詳十六章一此籤書可據、因宗徒於梵本書、謂薦此女於羅爾瑪教會、蓋肯合列爾伊為适凌爾福衆舟泊集處、

問 伊迫何事著此書、

答 宗徒本書謂羅爾瑪教會充滿仁慈智慧、並能訓導他人、此不過稱譽詞、然書中仍多有勸戒語、可見前稱譽語、祇爲獎勵伊等約宗徒藉往來傳告、知羅爾瑪教會、多有不睦相爭事、本族自恃伊祖爲尊、輕視異邦進教者、彼異邦者自恃才學、亦輕視本族、由此、遂多不合之事、如論風俗規矩不齊、及食物污潔、與齋期差別、爲杜絶其不惟無益、且足惑聽之爭論、詳提摩斐後二章十四宗徒因不能親至其地、詳一章十三且因遵聖神默導、決定往耶魯爾薩利木以此致書勸誡、而意仍擬得暇卽往、詳十五章三十二是故致書並屬其候己親至、以此二端、勸伊衆改悔、

問 此書所涵何事、

答 葩韋勒本書、講明聖教切理、至以此書爲聖教寶鑑、其内先述因人得救贖、非恃己功力、惟憑信、謂倚合利爾斯托斯代贖功、又因此信、亦非由人、乃主所賜、所以人得救贖、祇倚主恩施憐憫、詳羅爾瑪一章一八章三十九次詳明主許本族恩賜、永弗更易、謂阿烏拉爾阿木嗣、必得救贖、然宜知所謂嗣、非依肉軀解當依聖寵理、方不致誤、謂能效法太祖信、始克稱其嗣、詳九章一至十一章三十六末言所以奉教人、無論本族異族、皆宜和睦相愛而度生、誠心守誡命、遵國法、以盡屬教會屬國家本分、詳十二章一至十五章三十詳察此書、共分四端、首序起、詳一章一至十七二講信理、詳一章十八至一章三十六三講行誼、詳十二章一至十四章二十六四收結、詳十五章一至十六章二十四其序起内、宗徒於問候後、感谢主、因其教會興盛、詳一章一至八憑主證、謂常思就彼傅福音、悉恃主命、遣往異邦、盡宗徒職、明解福音、係主賜得救贖法、詳一章九至十七其講信理内、宗徒述主怒顯、以罰不虔不義之後、卽言此罰、本族與異族、均不能免、其異族不免者、因憑本心、知尊天主、而於其中生妄意、以不朽主榮、易為速朽像、遂淪於可辱之污穢詳一章十八至二章十六其本族不免者、雖有法律明示屬主事、宜何從何違、無奈彼行為不符法律、實爲辱主名、不顧受制禮時允守法律、詳二章十七至三章十九是以憑己及僅恃法律行、主前無一能表白、故主無分本族異族、更皆赐以信合利爾斯托斯之信、為表白法、詳三章二十至三十一嗣言太祖阿烏拉爾阿木未立法律先、能以己信得表主前、以此表式、證今人得表白、仍與太祖同、謂恃信、非僅恃法律詳四章一至十五此憑信親睦主之理、宗徒並以奉教人良心坦怡、證明之、詳五章一至十一主前得表白法理應憑信、不僅恃法律、因元祖阿達木一人獲罪、衆裔皆受罰、今亦緣一人義功、普世得救贖、其理實當、詳五章十二至二十一此證明主前表白理之正義、詳六章一至七章二十五詳察此理、次第條陳、人極劣弱、倚己力不能修爲、而憑信卽能漸立、至遘難亦弗離天主之愛、因憑信所得聖寵、能預見常生樂、詳八章一至二十九末、宗徒言明、見本族不信、已實憂慮、證明主救異族之謀、乘本族不信際、覓異族來享得救、如是、則本族異族、皆可得救贖詳九章一至十一章三十六其講行誼內、宗徒先勸屬彼奉教人、務俾己行實、克副主、且符其旨、毋致辱、詳十二章一二自尊毋過宜謙恭自度、詳十二章三所賦各聖恩、非以自榮、務求益教會、詳十二章四至十一倚常生之望、宜喜、遇難宜忍、祈禱毋倦、詳十二章十二宜相資助、詳十二章十三代窘逐者求福意宜合同、宜謙、毋報惡、勉爲善、務與衆和、詳十二章十四至二十一次論屬臣民本分、伊屬宜服有爵位者、如遵主所立法、詳十三章一至六分宜盡者不使有虧、詳十三章七至十所行宜棄暗從明、合晝行者所宜、養身毋縱慾、詳十三章十一至十四末、詳明辨别食物齋期之正義、詳十四章一至二十六其收結内、詳察亦可分三端、其上節內、宗徒勸屬教衆、意同忍耐謙讓、加以述己景况、詳十五章一至三十三其中節内、薦寄書藉助女肥瓦、致候彼處相識者、詳十六章一至二十其下節内、代隨己諸教友致候、詳十六章二十一至二十三終以親筆籤押、詳十六章二十四

### 适凌爾福前書析義

問 适凌爾福教會緣起、

答 适凌爾福係阿哈伊亞都城、論學問、徧格列爾齊亞境、目爲光燭、論地方、商賈輻輳、乃殷富衝繁處、論居人、皆以享逸樂為福、宗徒二次往傳教、自阿肥雅尼至适凌爾福因彼處伊屋曡亞人敵而毁之、葩韋勒雖热中、恐徒勞無益、擬離去、主於昏夜示異見命其毋懼、宜言毋默、因我有多民在此邑云、詳行實十八章九十此城内、有二人、先宗徒至者、名阿克微拉、及普利爾斯伊克拉、後西拉及提摩斐繼至、宗徒惟藉此數人相助、日以主道訓誨、經一載有半、敎會始立、後博學士阿坡勒羅斯、繼此勞心、修整增廣詳行實十八章二十四至二十八适凌爾福教會、卽由此立、

問 宗徒葩韋勒前後寄适凌爾福共二札、其前札迫何事、著於放何地何時、

答 葩韋勒離适凌爾福後、前所除壓異教風俗、今仍萌發、本地奉教者有以引己進教師之品位自詡、輕视人、詳三章三四又有徇前惡俗、陷邪侈、係異教恥為者、彼行不畏、詳五章一又有於外教祭時、食祀邪物、詳八章四有恃己才力、斷擬聖教至理、妄議復活、詳十五章一至五十八有憑己所得聖寵自詡、而輕視未得及得少者、詳十二章一至三十一又教規堂中備相愛席、原爲供貧乏、此城富者、設此祇以自夸自樂、大失教規、詳十一章二十一有於守貞潔時、心未堅定、詳七章一至十七又有爭競不睦、求判於外教、詳六章一至八其中有眞守誡命者、見此諧弊、心甚焦切、不能勸誡證斥、特致書宗徒、備述諸疵、懇宗徒設法勸懲、並解明守貞潔正義、詳七章一宗徒得此書、在耶斐斯謂居此城二年末、約降生五十六七年閒、宗徒因得書時、不能親往适凌爾福以在阿濟亞尚須覊留、是以著此書遺之、可見宗徒寄此書、乃迫彼處萌發諸弊、並有請解教理者、實著於耶斐斯城內、確在降生五十六七年閒

問 适凌爾福前書、所涵何事、

答 适凌爾福前書、所涵者不一、有證斥争兢及縱慾者、有諄屬同意者、有明解嫁娶及守貞理者、有訓誨男女在堂規模者有論聖神恩賜者、有辨明復活理者、其述此諸端、次序如左、自致候後、詳一章一至三宗徒述其恆感謝主、召致适凌爾福人、赐以方言及各知識恩、詳适凌爾福前一章四至七並述其俟望召被之主、必堅定伊等於眞實至終、詳一章八九嗣依所告之語、一證斥伊衆分争、勸誡俾相合爲一、因衆奉教者、其領洗名、祈一伊伊穌斯所受聖教亦惟一、傳聖教無須巧語、當以常言講解、爲益顯主能力此理於伊衆中亦能見、雖愚魯人而所得聖寵愈大、致人於主前、無可自矜、則伊衆以人自詡、及其分争、均不符理、詳一章十至三十一以此、宗徒至彼傅教、未嘗用巧言才智、為伊等信其惟倚天主能力、詳二章一至五至睿智道、宗徒必傅於深造者、因任情劣弱人、不能受納、詳二章六至十六至傳教於适凌爾福宗徒祈以初學理傳之、哺以乳、非以糧、因被尚稚弱不堅、詳三章一二其劣弱任情、見於媢嫉争競、並見於詡引已進教之師、目其爲自專者、非以其爲奉遺執事者、詳三章三至八、誠然、宗徒係主同勞、於稼穑建屋宇時、一為築基、一為經營、各依其栋建功得值、亦各依其僨事受罰、詳三章九至十七是以伊衆置其俗論、毋以人自詡、詳三章十八至二十三一切奉教者、應以我儕為合利爾斯托斯執事、終須覆命者、詳四章一至五故凡教衆宜相謙、母恃主所賜恩輕人、宜法宗徒表式、詳四章六至二十一、二、證斥适凌爾福教衆、有復犯不潔者、教外教尤甚、彼教中任其為之、不加擯斥、詳五章一至三命伊衆付此類人於薩他那、厄其體、俾靈得救於主臨日、詳五章四五命伊衆務淨此故酵、並後不與淫貪拜偶等類人交接、詳五章六至十三三、證斥适凌爾福教衆、不睦時、求判於外教、而輕視奉教主教司祭等審擬似敎中無一智者、詳六章一至六相爭事實可恥、受欺者視欺人者較美、适凌爾福人敢欺奪人、且卽奉敎弟兄、似不知偷盗等、皆不得繼天國、詳六章七至十二四、證斥适凌爾福衆、貪享衣食逸樂、明示伊衆、並肉軀亦係主肢、重値所購、凡奉教者、宜以身及靈、讚榮主、緣均係屬主者、詳六章十三至二十、五、宗徒明解嫁娶及守貞理、謂此二途、在主前皆善、已富擇其宜於已者行、然忠守貞者、較嫁娶者牽制少、易盡心事主、以此知守貞者為尤善、詳七章一至四十六、於祀邪物、勸其謹愼、恐緣此致劣弱者被誘、詳八章一至十一宗徒以已模範示衆、自謂應享者不享、盡心力於吾言行、俾本族異族、弗致阻、而易進敎、故伊衆法宜法宗徒、卽於無關切要事、亦宜愼重、恐劣弱者受惑、詳八章十二至九章二十三奉教者、如馳逐角勝、宜撙節用度、不畏苦難勉力於必得、詳九章二十四至二十七以伊屋曡亞人得免為奴恩、仍見仆於野事、明證奉教者、弗宜放縱、謹愼以避一切敗壞、不可嘗試主慈、犯命無忌、詳十章一至十二値苦難、宜忍受、詳十章十三領合利爾斯托斯體血者、宜避邪祀、詳十章十四至二十二如一切食物、雖皆可享、第宜謹愼、恐人見之受惑、詳十章二十三至三十三七、宗徒訓明男女在堂規模、及應守善表、謂勸誡适凌爾福敎衆、宜循各處敎規、男在堂、宜脫冠、女在堂、宜蒙帕、詳十一章一至十六證斥其行聖體禮儀時、有分辨於飲食、弗合禮所宜、藐行聖體大禮、詳十一章十七至二十二主立機密筵時、原爲榮憶主、故人未領先、必先自省、宜敬愼備領、因不備而領、有衰弱患病至死者、詳十一章二十三至三十四八、宗徒明解。爲益教衆、聖神賦畀龍恩之正義、詳十二章一至十一以人肉體百肢之用、明解敎會所得聖寵、係一體聯屬、各有妙用、詳十二章十二至二十七以此、主親立教會、首宗徒、次先知又次敎師、各畀以能力、爲有益於衆、詳十二章二十八至三十一聖寵之賜、惟視其益人多少為差別、以此觀之、諸寵賜內、惟信望愛為至勝、而信望爱中惟爱為首、其講解訓誨寵賜之、至言異方言恩赐、其益較前諸恩弗及、並係爲不信者徵詳十三章一至十四章二十二然此諸恩賜、用於堂時、仍循序、不可攙越、詳十四章二十三至三十三循各處敎規、婦女在堂宜緘默、詳十四章三十四至三十六宗徒自謂、凡此非已意、實乃主命然於寵賜、無論何求、切毋輕視他寵、且莫禁正用、第所行皆當秩然合宜、詳十四章三十七至四十九辨明復活理、宗徒論必復活理、先以主復活爲證、謂如緣阿達木故、致衆有死、亦緣主復活故、衆亦宜復活、理實必然、次以在世人苦樂不一、有義人受苦而惡者享安、以主公義必將有受審受賞時為證、詳十五章一至三十四人肉軀復活理、宗徒譬以穀非種、死不能生、詳十五章三十五至三十八嗣宗徒謂復活時、肉躯易為不朽體、至衆復活時、其在世者須臾閒亦變易、緣此魔所引之死、卽如是吞滅、詳十五章三十九至五十七宗徒於末、終以訓屬伊衆、宜貞固弗搖、務進事主、明知主前功無徒勞、詳十五章五十八明屬捐濟之規、詳十六章一至四許於經瑪耶克多尼亞、時至其處、詳十六章五至九加以他訓、並信及問候、詳十六章十至二十四

### 适凌爾福後書析義

問 宗徒葩韋勒著适凌爾福後書迫何事、

答 宗徒寄前書後、有助己之門徒名提特因捐貲事往适凌爾福詳八章六及返、攜可喜口信、謂适凌爾福教衆得前書後、實感動於心、已皆痛改、詳七章六七然可喜信中、又别有可憂事、謂有伊屋曡亞數人至适凌爾福敎會、煽惑衆心、言宗徒謙遜係畏衆、以恆論訓人係粗鄙、以不受供濟係法謀利、詳十章十十一十一章十二至十四又宗徒前書曾許至瑪耶克多尼亞時必至适凌爾福、詳前書十六章三六七因故未至其處而折囘、詳行實二十章二三彼煽惑者、遂藉此謗宗徒為食言不可信之人、言其行事如此、其訓誨可知、不宜以宗徒奉事、而彼敎衆中、竟有信此言者、宗徒聞此、决定暫弗往适凌爾福、詳二章一乃述此後書相寄、明證斥煽惑之人、以申護己宗徒職、

問 此後書著於何時何地、

答 察本書有論捐貲事、確知爾等欣勤、故於瑪耶克多尼亞人前、以爾自矜數語、憑此凡解經諧神師皆云、适凌爾福後書、著於瑪耶克多尼亞寄前書後、踰一載、約降生五十七八年閒、不能過後、據古傳此經鈔錄、其籤書謂紀於瑪耶克多尼亞之肥利批城、託提特聖魯喀寄往、此據足信、因宗徒本書自謂著此書在瑪耶克多尼亞詳二章十二三七五八章一九章二四又自謂遣提特偕一弟係傳福音故、在諸敎會中有令聞者、詳八章十六至十九據奉主之聖伊格那提乙 沃利爾賡 耶羅爾尼木等云、此有今聞之弟卽聖魯喀

問 此書所涵何事、

答 适凌爾福後書、除首尾致候語詳适凌爾福後詳一章一至七十三章一至十三有三端、其一、内闢除煽惑者妄言、詳一章八至十一宗徒言憑己心、在适凌爾福所言所行皆眞誠、主所喜誠心、書内所載、卽前所面訓、伊衆己承認者、詳一章十二至十四為益教衆前許至爾不果行、詎無他故、而祇浮移不踐、惟誠實天主知我傅爾者、無甫是卽、非因吾傅主所許者已驗、衆己得據、以膏俌我實天主、伊以印印我、以聖神為聘質賜我衷、詳一章十五至二十二宗徒至今未至适凌爾福為恤衆故、寛期待其改悔、恐早至、則使應喜者轉致憂、詳一章二十三至一章三前書曾痛切達爾、為犯規者、受罰己足、今宜赦慰、免薩他那詭謀虧我、詳二章四至十一宗徒謂在特羅爾阿達心弗安、遂往瑪耶克多尼亞、感謝天主、常使吾儕倚主奏凱、用我隨在播揚、認已馨香、所傳福音、不類他人私造主言、乃誠由天主、並主前依合利爾斯托斯而傳、詳二章十二至十七我儕所傳福音係主賜、以爾衆成德、顯證、此新遺詔較摩伊些乙所遣者尤榮、至吾等面已啟帕得窺主榮、乃依主神化是像、詳三章一至十八所以沾此主恩、宜稱此職、弗行詭譎、惟表彰眞實、對越衆前質衆心、詳四章一至三雖所傅福音有隱晦處、人弗能識、然此隱晦、爲沉淪不信者揜之、其福音榮光似不照之、而命其光耀之天主、今照吾心、如此珍寳、我等藏於瓦具、使衆知莫大能、非由我乃由天主、詳四章四至七、以此、我儕遇圍困而不鬱、確知量其苦愈甚、而得天室時、主賜榮愈大、詳四章八至五章八是以務求主悅、因吾衆必立合利爾斯托斯案前、據一生所行善惡受報、詳五章九十懐此畏、我儕勸勉人謂合利爾斯托斯死、為衆通和主、卽以此通和職、援我儕、詳五章十一至十九今我爲主使、因主名勸爾衆、與主通和、謂毋徒受主恩、乃乘此得意時、承救贖、詳五章二十六章二至吾儕務弗礙人、為不貽謗吾、職、所行明顯已爲天主義僕、詳六章三至十爾衆宜如我愛爾量相償、務離污穢邪俗、淨心合天主子女宜、詳六章十一至七章一爾衆毋棄我、我無欺人、亦未誘人敗行、食取人財、詳七章二爾恆居我心、聞提特稱爾改悔、我實甚喜、詳七章三至十六其二端內、宗徒勸属捐貲、以濟耶魯爾薩利木教會、先以瑪耶克多尼亞表式相勸、彼雖窘甚、猶蒙主賜、願集貲相助、次指主代衆受苦之憐憫、勸衆亦宜法之、况伊衆自願集、貲相助、論相愛理、彼雖困乏、以此有餘補彼不足、嗣此處困乏、亦將以彼有餘補此不足、詳八章一至十五宗徒自謂己所遣提特等皆可靠、以此事付伊等辨理、詳八章十六至九章五末、宗徒勸伊衆毋慳吝、因慳稼慳穡、富稼富穡、且此捐貲、宜情願、不可勉強、乃主所喜、且主償爾、因此捐事、致多人感謝主、及愛爾、並代祈主、赐爾度生恆無不足、詳九章六至十五其三端内、宗徒仍復述闢除煽惑者、以申護己職、先勸求伊衆、毋使其係温和者、以主赐能敗壞機謀之干戈嚴束彼、詳十章一至六凡自為屬合利爾斯托斯者、必知宗徒有主赐權、建立教會、又知書言如何、則晤對時亦若是、又知所建立者、並不藉他人已成之基、憑适凌爾福可知、詳十章七至十一章四又知宗徒不亞他大宗徒、詳十一章五六傅福音時謙卑不耗人財、则異偽師傭人、詳十一章七至十五論其分位較他宗徒無異、而勤勞受苦、較伊尤勝、詳十一章十六至三十二升舉至第三重天、於天堂內、聞人所不能言之語、詳十二章一至六謂恐因至大默示、宗徒自高過當、故身恆受刺、任薩他那役、雖身居荏弱、論主寵佑、不稍避他宗徒、為眞宗徒之據、卽以忍耐奇蹟異事已顯著於适凌爾福所缺於彼者、惟傅福背時、以己貲財不耗人、祈恕此失、詳十二章七至十三末、宗徒謂值第三次欲就爾、仍不易其舊、因所覓者係爾、非爾所有、第恐至爾時、爾不能副我望、詳十二章十四至二一結尾内、宗徒自謂第三次至時、必嚴厲審伊衆、故屬預速改悔、終以願主寵佑慈憐護衆、詳十三章一至十三宗徒所謂身恆受刺、卽任薩他那役者、據解經者其說不一、有謂宗徒有頭痛證、此證係魔所致、此論不足據、因宗徒素為魔畏、不能受魔縛、其眞解係因主賜宗徒寵佑、徧傳福音、不禁仇敵之攻、俾宗徒憂鬱受苦、可見身所受刺、任薩他那役非他、乃宗徒仇敵、類如銅工阿列克桑德爾 伊哶內 肥利特等、為魔迫甘為魔役攻宗徒、

### 戛拉提亞書析義

問 戛拉提亞敎會緣起、

答 戛拉提亞在黑海南濱、彭特南、其地之人、移自古戛勒利亞卽今法國、主降生前二十六年羅爾瑪君掳據诸城為已有、其地極豐厚、以此、格列爾齊亞伊屋曡亞人、多移居其處、至宗徒傳敎時、各處人皆有、據宗徒行實云、詳十六章六葩韋勒二次往傳敎、至其地、訓誨伊衆、嗣、三次往傳教、自安提沃伊合亞往耶斐斯以次、復行至戛拉提亞堅諸門徒心、察本書語意、戛拉提亞敎衆、各族俱有、皆葩韋勒二次三次、往傳敎時領洗、

問 宗徒迫何事、著此書、

答 據宗徒自謂、初戛拉提亞敎衆、接宗徒如接天神及主、其時若肯抉彼目必予、詳四章十三至十五其尊信至如此、迨宗徒離其地未久、有數伊屋曡亞人至戛拉提亞屬伊敎衆、須守割及新月穌博他等禮、不可遵葩韋勒所言、因撇特爾 亞适烏 伊望等、乃上品宗徒、親侍主、猶不禁此、且葩韋勒從學於宗徒、而宗徒乃親炙於主者、葩韋勒祈係一人之言、而宗徒则係公共之訓、况葩韋勒己亦守此禮、敎他處則異是、戛拉提亞多係本族、素喜守古禮、故樂聽煽惑、其外族人少、於敎禮未諳、不能不從衆、皆不察他宗徒不禁古禮之故、蓋他宗徒、雖不禁阻、亦不强硬使人守、不過因彼衆習慣、暫任其爲之、迨後俟彼自悟、葩韋勒聞此、立寄此札、急欲治其疵、駁斥其妄議宗徒諸論、

問 此書所涵何事、

答 因煽惑者一、疑其所受職認、恐非眞、並其所學根源恐未純二、言奉教者、宜恪守古禮、故宗徒此札、析為二端、一論行誼一講信理、其論行誼內、宗徒指駁煽惑之妄言、以己進教景况、證明為宗徒、乃主親授、所傅教理、純正不誣、以主默示、及衆宗徒詳酌爲證、詳戛拉提亞一章六至二章二十一至奉教、者、不宜守古禮事、宗徒明證謂此古誡、係天主所賜阿保、爲導引人就主、迨救世者至、古誡已屬具文、詳三章一至四章三十一其講信理内、宗徒属戛拉提亞敎衆、於所傅理、保守純全、毋議人、宜自省緣人各負已任、乘時務修已行、詳五章一至六章十可見此札除起結、詳一章一至五六章十一至十八其中共分之二端、

問 此書著於何地何時、

答 其確著於何地未詳、然察其本書、覈以宗徒行實、亦約畧可知、必在耶斐斯城所述、據行實詳十六章六十八章二十三十九章一云、葩韋勒共二次至戛拉提亞聖魯喀紀此時、並未言及戛拉提亞背亂景况、故知此背亂事、在降生五十五年、二次至戛拉提亞後、據宗徒自謂、離後未幾、此事卽起、詳一章六而宗徒去戛拉提亞至耶斐斯居彼二年、詳行實十八章二十三十九章一至十憑此數端、戛拉提亞背亂在宗徒二次至其地後、卽居耶斐斯二年時、又宗徒卽知此事、必不能緩書、以是知、此札述於耶斐斯並不能踰降生五十七年後、

問 此札較諸札、其趣味有何別、

答 論書中語氣、宗徒諸札俱和平勸屬語、此札則有異、宗徒念彼受惑、不知察、負己施敎苦心、自致危殆、遂憐爱與嗔駭交迫、故多嚴厲斥責語、為恐煽惑者、乘隙别生妄論、是親書不與他札同至書中所谓、長幅親書若許、詳六章十一宗徒非以此表其詞多、爲使彼知已書之不易、宗徒若謂、試觀我親書若許之不易、然猶勉力親書、爲杜煽惑人之口、論此書所言之理、與羅爾瑪書、及适凌爾福後書相似、

### 耶斐斯書析義

問 耶斐斯教會緣起、

答 耶斐斯為阿濟亞都城、並據行實謂、詳十九章二十七乃祀邪神都會處、去海祈四里遙、不獨爲本省都城、亦祀邪及商賈所滙聚、地方殷富、人亦繁盛、因此總理駐札斯城、並卜筮較他處亦多、此處極著名、底阿那寺、卜筮籍之愈盛、此城據行實云、伊屋曡亞人不少、乃因爲商賈、或下筮寓此者、葩韋勒二次往傳教、自适凌爾福赴耶魯爾薩利木時、初至耶斐斯傳敎、乃降生五十三年、此次因宗徒欲往耶魯爾薩利木守葩斯哈禮、居未久卽行、嗣三次往傅教、復至耶斐斯詳行實十九章一約降生五十五年、援洗前驅十二門徒、行撫手禮降聖神、詳行實十九章二至八在會堂傳福音、僅三閱月、因宗徒愈勞心訓誨、而伊屋曡亞人愈剛愎不信、乃別攜其信者居提郎爾家塾闡論、如是者二年、至阿西亞本族外族肯聞主名、天主藉葩韋勒手多行奇蹟、致持宗徒巾或帕、皆能醫疾驅魔、卽卜筮者誦驅魔經時、亦呼主名驅魔、詳行實十九章九至十七藉宗徒所行奇蹟、天主聖名見榮、至衆皆讚揚主、卽卜筮者、亦目焚其衔書、約値金五萬、詳十九章十八至二十迨教基已建如是、宗徒心乃定、離此他往、奈銀工底密特利爾乙激亂、唆衆執傳敎者、幸藉一司札吏、善辭解散、於敎衆亳未傷、詳行實十九章二十三至四十及亂旣定、宗徒由此赴瑪耶克多尼亞詳行實二十章一據聖傳云、宗徒葩韋勒初次被囚羅爾瑪得釋後、復至耶斐斯約降生六十四年、立提摩斐為彼虚主教、詳提摩斐前一章一至三耶斐斯教會其緣起如此

問 此札有謂非達耶斐斯者、究遺何人、

答 此疑非出無因、然亦不足據、因此札古本篇首有易為勞底伊克亞名者、且聖主教大瓦西利乙解此經首節時、未提明耶斐斯又察本書、有數語頗類與宗徒未曾覿面者、詳一章十五三章二如我聞爾有信並愛云云、又諒爾曹曾聞云云、憑此數論、故謂此札或係公書、或達勞底伊克亞者、似此均不足憑、至易耶斐斯為勞底伊克亞者、據博學鐵爾圖勒利洋云、此乃異端瑪爾伊克翁改易、因見适羅斯札内有由勞底伊克亞所發之書一語、以聖經中未見此書、率易此札附會、因未能詳察适羅斯札内謂由彼所發之書、並未言寄彼之書、謂此書乃勞底伊克亞請敎宗徒之札、卽縱爲宗徒者、亦並非專寄勞底伊克亞者、因彼時無紙、皆以羊革鈔錄、每宗徒一書、出諸敎會均各傳觀、所以勞底伊克亞所閱之札、實宗徒寄他教會者、並非專寄彼處之札、况聖主敎奉主之伊格那提乙赴羅爾瑪致命、途次覆耶斐斯書曾云、我無勞多書、爾處有宗徒葩韋勒寄爾遺書、遵此已足、此聖主敎去宗徒世近、必較瑪爾伊克翁所知爲眞、至聖主敎大瓦西利乙未提明耶斐斯者、亦不足據、因聖主教當時雖漏未言及寄耶斐斯講解時、亦未言非寄此處、儻聖主敎有疑於此當時亦必講明改正、或聖主教講解時、所用冊本未書耶斐斯名、亦閒有之、因當時懷疑、敢鈔者特漏其名、至本書聞爾及曾聞等語、此二語不能解作宗徒未見耶斐斯人、本書所謂聞者、乃宗徒離其地後、與彼數年未晤、諸事皆得自傳聞、故謂之聞、並非宗徒自初卽未曾見彼、且古本亦多有明著其耶斐斯名者、據古今博學人、亦確信其為達耶斐斯而不疑况古傅經籙亦明載達耶斐斯書名、並無達勞底伊克亞書名、

問 此札著於何地何時、

答 據古本籤書云、此札著於羅爾瑪城、託提伊合克其籤書可據者、因宗徒於本書數云己爲縲絏被囚人、詳三章一四章一六章二十又本書自謂特遣提伊合克伊能面述此處情形、詳六章二十一二憑此、確知此札必述於羅爾瑪卽託提伊合克寄往、至所著時、未詳、有謂宗徒初次被囚羅爾瑪所述者、因适羅斯書内有遺提伊合克寄書語詳适羅斯四章七自羅爾瑪往适羅斯順途必經耶斐斯且達适羅斯與達耶斐斯其二書、語意相仿、憑此有謂達耶斐斯書、係葩韋勒初次被囚舆适羅斯書同時著乃降生六十二年、或有謂觀提摩斐後書詳四章十二有遣提伊合克赴耶斐斯語、意其必為寄此札而提摩斐後書、乃宗徒二次被囚時所寄、憑此、則此札亦必此時述、况初次被囚提摩斐常借葩韋勒故各書致候均與提摩斐聯名、詳肥利批一章一适羅斯一章一至此書未列提摩斐名、確知著於二次被囚時無疑、

問 伊迫何事著此書、

答 察本書語意、知其所迫事不一、如宗徒聞耶斐斯教衆大半守教規、願伊等知己聞此心喜而感謝主、詳一章十五至十七又因耶斐斯教衆聞宗徒受苦被囚、致伊等憂葸、故書此想慰、詳三章十三又恐宗徒離彼時、伊等爲各邪術惑、故書此堅定之詳四章十四五章六又為勸属伊衆本族異族相睦合一、以符蒙召恩、詳四章一至六

問 此書所涵何事、

答 此札篇幅雖簡、而論藉伊伊穌斯合利爾斯托斯得救贖切理、修道要法、屬國家本分皆詳備明晰、除首尾起結、詳耶斐斯一章三六章十八至二十四此札亦如宗徒他書、析爲二端、其一、講明信理、詳一章三至三章二十一其二、詳論行誼、詳四章一至六章十七其信理内、宗徒講明主預定救贖恩、先述人被召之果、如作聖純愛無玷、為天主義子、得罪赦、及智慧才藝諸益、詳一章三至八次述被召終歸何爲爲顯著主旨謂集上天下地物體、統歸一首、乃合利爾斯托斯、詳一章九十末、論被召者本分、謂主預定此恩，為人承受聖神為聘質、益彰主榮、詳一章十一至十四嗣感谢主、伊衆增長信愛、並代祈主、更賜伊衆尤大智慧靈明、致知伊衆與聖徒將來藉合利爾斯托斯所得業何其富且榮、明知主論其人性超越諸品天神、體合於敎會如首之於百體、詳一章十五至二十三又因行敗壞、係死、而於主位復生、且在天偕天主坐、致奉敎者實新、造物、藉主力行善而造、詳二章一至十講明本族異族蒙召為一教會之奥秘、宗徒謂異族原爲敎外、與事主者有別、今進敎後、與本族品位無異、藉合利爾斯托斯死、而法律諸儀爲無用、因一切無論本族異族、與主通合惟憑一救世功、是故今異族進、不復爲外屬、異族乃與諸聖同域、爲天主家屬、共得立於宗徒先知之基、以主爲屋隅石詳二章十一至二十二即此救世奥秘、先世所隱密、今明示聖徒、以授我宣於衆、因而致此縲絏、詳三章一至十二是以懇爾視我代受苦難、實為爾榮、心毋優葸、詳三章十三且求赐主之具足者、充满爾躬、並讚揚較人所思所求施行益多之主、詳三章十四至二十一其行誼内、宗徒谆屬伊衆、當稱此蒙召恩而度生、乃述奉教者、相待以謙讓温柔忍耐、秉愛相恕相和維繫、共成一體一神所望福惟一、賜福主亦惟一主選立司牧教師、為使衆備盡厥職、培養靈體、詳四章一至十六至奉教外表及屬國者、宗徒勸屬伊衆、毋復效未進敎前敗壞俗、當革其舊人、與俗習、衣新人、肖主儀、秉公義眞實之聖所造、詳四章十七至二十四宗徒繼明以此各務眞誠、毋偽言、毋輕怒服勞毋暇、兼能賙貧、出言養德、毋以己所行欺侮聖神、係曾印爾於被贖日者、爲使衆遵此行、詳四章二十五至三十二宗徒乃以人應法主、及盡相愛本分並違此者主必罰、且以悖理事、均屬可恥諸端策勵之詳五章一至二十一至屬家本分、宗徒屬婦從夫命如主夫宜爱婦如己、詳五章二十二至三十三為子者順親命、為父母者以主誡教育子、詳六章一至四為僕者宜順主人命、誠敬毋行竊、為主人者馭下以寛、詳六章五至九末、言舉敎宜與魔敵、並明示以有何堅甲利兵、詳六章十至十七且明示恃此能克敵、務儆醒無倦行此、詳六章十八收結、宗徒懇耶斐斯教衆、代已及教會祈主、又言明遣提伊合克缘由詳六章十九至二十二

問 此札、與宗徒諸書有何差別、

答 耶斐斯書、與他書有別者、以此札内所言理、較他札深切、卽文法、亦因其命意深、而選詞似不足申明其意、所以頻用補句、且補中更補、其差別以此、

### 肥利批書析義

問 肥利批教會緣起、

答 肥利批為瑪耶克多尼亞大都、古時非此名、以瑪耶克多尼亞王肥利普修此城都之、遂以已名名之、在降生前三百五十八年、迨羅爾瑪據此國、因其地扼要、命本國人遷駐、易爲适羅尼亞新邑、詳行實十六章十二移居此城者、皆外族、本族頗少、以此無會堂、惟一小堂建城外、詳行實十六章十三宗徒葩韋勒於特羅爾阿達遵默示、往瑪耶克多尼亞由薩摩福拉爾伊克亞至涅阿坡利由此適肥利批居此僅數日、勸信一婦名利底亞詳行實十六章九至十四繼因驅婢所負卜筮魔、故被囚、授洗獄吏全家而强之離此、經鼎肥坡利及阿坡勒羅尼亞至斐薩羅尼喀詳行實十六章十六至十七章一迨宗徒返、特羅爾阿達復至肥利批堅定奉教者、此處教會緣起如此、

問 伊迫何事著此札、

答 肥利批本族異族進教者、其愛宗徒視他敎會較重、常捐助其乏、詳四章十五六适凌爾福後八章二三十一章十八九今聞葩韋勒於羅爾瑪聽審、藉藝自養、詳行實二十八章三十乃捐貲遣耶葩福羅爾底特齊付宗徒、並代衆供宗徒使役、詳四章十八耶葩福羅爾底特在羅爾瑪遘重疾、瀕死、知本地人憂其疾、其心愈焦切、稍愈能行、宗徒卽命其歸、以慰伊衆、並寄此書、詳二章二十五至三十四章十八

問 此書著於何時何地、

答 察前言確在羅爾瑪著、察本書語意亦易知其在羅爾瑪蓋宗徒札內、數稱被囚、詳一章、七又十三又十六又謂緣縲絏、福音光榮益盛、詳一章十三並附載代耶克薩爾御衆致候、詳四章二十二且謂望主恩、不久得釋、詳二章二十四察此景况、確爲初次被囚羅爾瑪約降生六十二年、

問 此札所涵何事與宗徒他札有何差別、

答 宗徒他書多證斥勸屬語、惟此札乃致謝本處敎衆、宗徒見伊衆熱中愛己、知伊信己堅且長、乃於此書顯著己喜悅、懇伊衆以不搖之信、無偽之愛、不惑於誘諸善、增己、喜讚其樂施、代伊衆祈主赐彼諸恩、詳察本書語意、其序如左、除致候數語後、詳肥利批一章一二宗徒彰明己致謝伊衆贊襄福音並申明己之相爱、詳一章三至十一以己景况告彼、謂益助福音廣布、致教衆膽壯、衆中雖有懐嫉妒而宣者、我亦置不顧、惟喜其宣福音、因最要者主榮、其或左或死、皆屬細事、竊思生乃主、死則獲益、然爾深知我必仍存、爲爾見增且悅於信、詳一章十二至二十六第度生務符主福音、同心協力、毋尚分爭、相待以謙遜、效順命致死、得躋無上、並顯名之主而度生、處敗瓖中、宜如星燦詳一章二十七至二章十八不久遣提摩斐至爾、且賴主旨、切望逾時親至、先遣耶葩福羅爾底特彼疾濒死、知爾聞伊疾、伊轉憂切、特遣伊見爾、為慰爾心、我憂亦稍釋、詳二章十九至三十申言宜於主爲悅、愼防偽師及愿行、與割禮、深知受割禮、係我儕以神靈事主、非僅特形軀者我若以形軀諭、亦足自恃、因緣主皆等輕塵、務求獲主、就主台前、非恃己羲、乃恃主所賞信義、凡奉敎宜如此想、我知爾中教人、有異此者、實爲主敵、終必沉淪、伊主係口腹、以可辱事、為榮、所思悉世情、至我居實在天、卽望主臨所、詳三章一至二十一又言於主宜恆喜母慮俗需、乃以所願籲禱主、總之、凡若眞實等類、爾皆宜念而遵之、詳四章一至九見爾賙我意復萌、賴主甚喜、非有不足需、因我随過皆安、藉主堅我無不能、然我喜爾供於患難、為爾結實有益、是以留納所惠、主憑光榮富有、暢錫爾需、願吾主寵佑偕爾衆、詳四章十至二十三

### 适羅斯書析義

問 适羅斯敎會緣起、

答 适羅斯隸福利爾伊格亞省、别名霍尼其地敎未詳伊誰然察本札、自謂與伊處、未曾覿面、詳二章一又有間伊存信及愛語、詳一章四確知寄書前、葩韋勒未嘗至其地據行實詳十六章六七宗徒雖經福利爾伊格亞及戛拉提亞而未至适羅斯約葩韋勒門徒耶葩福拉爾斯所立、因本書稱伊為本地師、詳一章七並言伊為适羅斯敎衆祈禱、及居勞底伊克亞伊耶拉爾坡利人不勝慇心、詳四章十二三其緣起如此、

問 伊迫何事著此札、

答 據行實謂當時伊屋曡亞本族、司祭首等、曾阻宗徒傳而不能禁、詳四章十八五章二十八乃遣諸偽師、至各處流言、煽惑、論戛拉提亞已言及此、偽師藉煽惑得意、諒伊等能惑人、使不信宗徒、耶葩福拉爾斯為葩韋勒門徒、尤易搖惑、大約迫於耶葩福拉爾斯爲此赴羅爾瑪謁宗徒請教、備言适羅斯教衆守敎規景况、詳一章四至八並代寄勞底伊克亞呈宗徒書、詳四章十六遂同被囚、宗徒因不能卽時親至其地、辦理其事、特述此札、遣提伊合克偕一徒、名沃尼西木乃肥利孟僕寄往、詳四章九為口傳證明耶葩福拉爾斯所傳敎不誣、

聞 此書著於何時何地、

答 适羅斯書與耶斐斯書語意相同、攜書者、皆為提伊合克詳四章七耶斐斯六章二十一二可見二可見二書乃同時述、係降生六十二年、宗徒初次被囚羅爾瑪時、因自屢言得釋、詳四章三四又十八且與提摩斐偕、詳一章一因宗徒二次被囚、則提摩斐不在羅爾瑪

問 此札所涵何事、

答 此書除致候語、詳一章一二共析三端、一信理、一行誼、一戒諭、其信理內、宗徒感謝主召适羅斯赐進信及恩寵之國、詳适羅斯一章三至六次證耶葩福拉爾斯新所傳敎不诬、且祈主赐伊敎衆智慧德行日躋、詳一章七至十一次言主為人得救贖、一切全備、致人無庸他求、詳一章十二至二十至伊衆、自知已與主通和、詳一章二十一至二十三次言已迫何事述此書、乃為盡宗徒職、詳一章二十四至二章三為備防偽師、以任意謙卑、崇事天神、談所未經、恃肉軀才力、妄自矜夸而煽惑者詳二章四至二十三其行誼內、宗徒先言奉敎人公本分總以所言所行、必因主名而為、且賴此名、谢天主聖父詳三章一至十七次講奉敎人私本分、如夫婦相待之宜、詳三章十八十九父子相待之理、詳三章二十二十一主僕相待之義、詳三章二十二至四章一末、勸屬教衆、宜恆祈禱、並待教外人之規、詳四章二至六其誡諭内、宗徒自言遣提伊合克等所爲之事、使伊衆知宗徒景况、以慰衆心、詳四章七至九代從宗徒者致候适羅斯敎衆、更代耶葩福拉爾斯致候、詳四章十至十五命伊衆閱此書畢、送往勞底伊克亞並今索讀勞底伊合亞所發呈宗徒書、詳四章十六命阿爾伊合普繼耶葩福拉爾斯任者、盡心理此於主所受職、詳四章十七終以問候語、詳四章十八